თამთა მელაშვილი

გ ა თ ვ ლ ა

პიესა ერთ მოქმედებად

მოქმედი პირები:

✿ ცქნაფა

✿ ნინცო

✿ ქოროს გამძღოლი ქალი

✿ ქალთა ქორო

კონფლიქტის ზონა ოთხშაბათი

ც ქ ნ ა ფ ა**.** დედამ თქვა:

ქ ო რ ო**.** რძე აღარ მაქვს, იმიტომ ტირის.

ც ქ ნ ა ფ ა**.** რძე აღარ აქვს, იმიტომ ტირის, ვუთხარი ნინცოს.

ნ ი ნ ც ო**.** რა უნდა ქნა?

ც ქ ნ ა ფ ა**.** ნინცომ თქვა.

ნ ი ნ ც ო**.** გველესიანები ისევ, სხვა გამოსავალი არ არის.

ც ქ ნ ა ფ ა**.** ჭიშკრის სახელურს აწვალებდა. გუშინ კრუნჩხვებში ჩავარდა, მე ვთქვი. ტირილისაგან,

მერე ისევ ღვინიან თითებს ვუდებდი პირში. **[**ორ თითს იდებს პირში და ისე აგრძელებს ლაპარაკს**]**

მერე ისევ დაიძინა.

ნ ი ნ ც ო**.** გეუბნები. გველესიანების აფთიაქია გამოსავალი. ეგ უნდა ვქნათ.

ც ქ ნ ა ფ ა**.** მომკლავს, მე ვთქვი. გული მერეოდა. **[**თითებს იღებს პირიდან**]**

ნ ი ნ ც ო**.** მოგიკვდებათ ის ბავშვი და მერე იძახოს დედაშენმა, ღმერთს რომ ანგელოზები მიჰყავს

თავისთან,

ც ქ ნ ა ფ ა**.**. ნუ მკრეხელობ, მე ვთქვი.

ნ ი ნ ც ო**.** რატომ ხართ ორივე დედა-შვილი ასეთი დებილი?

ც ქ ნ ა ფ ა**.** ნინცოს ხელს ჭიშკრის სახელურზე ხელი მოვუჭირე. გააჩერე, ნერვებს მიშლის ამის

ხმა.

ნ ი ნ ც ო**.** აჰა

ც ქ ნ ა ფ ა**.** ნინცომ ხელი გაუშვა. არ იცი, როგორია? მე ვთქვი. ერთი საათი მწყევლა მანანას

მაღაზიიდან მოპარულ ჩაიზე და მაკარონზე.

ნ ი ნ ც ო**.** ე!

ც ქ ნ ა ფ ა**.** ნინცომ თქვა, ისევ სახელურს მოკიდა ხელი.

ნ ი ნ ც ო**.** საიდან მიხვდა? ჰუმანიტარულის ქალებმა მომცესო, არ უთხარი?

ც ქ ნ ა ფ ა**.** კი ვუთხარი, ოღონდ ფასების აძრობა დამავიწყდა.

ნ ი ნ ც ო**.** რატომ ხარ ასეთი დებილი? რატომ?

ც ქ ნ ა ფ ა**.** ჰა, გაუშვი სახელურს ხელი.

ნ ი ნ ც ო**.** შენც გაუშვი.

ც ქ ნ ა ფ ა**.** ჯერ შენ გაუშვი.

ნ ი ნ ც ო**.** აჰა!

ც ქ ნ ა ფ ა**.** ერთხანს ჩუმად ვიყავით, ერთმანეთს ვუყურებდით.

ნ ი ნ ც ო**.** შემო და ერთად გავიდეთ.

ც ქ ნ ა ფ ა**.** ნინცომ თქვა, თვალი ამარიდა. ეზოში ზაურა იჯდა. ერთ მხარეს იყურებოდა. ძველი

კოსტუმი ეცვა, მთელი ნაგავი ზედ მოეკრიფა, მკერდზე ჰქონდა დაკიდებული.

ნ ი ნ ც ო**.** შეხედე შიგ არა აქვს? ასე ამ მედლებში ზის მთელი დღე.

ქ ო რ ო**.** შეხედე, როგორ დადის!

ც ქ ნ ა ფ ა**.** ზაურამ თქვა.

ქ ო რ ო**.** ჩათლახი იზდება ესა. შენც ჩათლახად იზდები. ემაგის ბებია კიდე. ეგე. ოთახში კვდება.

ნ ი ნ ც ო**.** ბაბუა,

ც ქ ნ ა ფ ა**.** ნინცომ უთხრა

ნ ი ნ ც ო**.** შედი სახლში, ხომ ხედავ, დაფრინავენ. რამე არ იყოს.

ქ ო რ ო**.** იჰ! **[**ხმამაღალი შეძახილით**]**

ც ქ ნ ა ფ ა**.** ზაურამ თქვა, მეორე მხარეს გაიხედა. ნინცოს ყვავილებისთვის მიწა ჰქონდა

ამოთხრილი, იმის ტკეპნა დავიწყე.

ნ ი ნ ც ო**.** გამოვიცვლი და გამოვალ,

ც ქ ნ ა ფ ა**.** ნინცომ თქვა.

ქ ო რ ო**.** ბებიამისი კვდება,

ც ქ ნ ა ფ ა**.** ზაურამ გაიმეორა. არ ვუპასუხე.

ქ ო რ ო**.** ეს რა ომია, ეს ომი არ არის. ესენი აქეთ, ისინი იქით, შუაში კიდე არაფერი.

ც ქ ნ ა ფ ა**.** კორიდორს გახსნიან, მე ვუთხარი.

ქ ო რ ო**.** რას? ვინ თქვა? კორიდორს კი არა.

ც ქ ნ ა ფ ა**.** ასე თქვეს, მე ვუთხარი, ჩემი კლასელის მამამ თქვა.

ქ ო რ ო**.** იჰ! **[**ხმამაღალი შეძახილით**]**

ც ქ ნ ა ფ ა**.** ზაურამ თქვა,

ქ ო რ ო**.** არ გახსნიან. აგერ ნახე. ამოგვჟუჟავენ.

ც ქ ნ ა ფ ა**.** გახსნიან, მე ვთქვი, ჩემი კლასელის მამამ თქვა. ამ დღეებში გახსნიან.

ქ ო რ ო**.** ჩემი კლასელის მამამ, ჩემი კლასელის მამამ **[**გამოჯავრებით**]**

ც ქ ნ ა ფ ა**.** ზაურამ თქვა, სახე დაემანჭა.

ქ ო რ ო**.** დაანებე მაგ მიწას თავი. ესენი ისე ფრენენ,

ც ქ ნ ა ფ ა**.** ისე როგორ, მე ვთქვი.

ქ ო რ ო**.** ისე. ამოგვჟუჟავენ.

ც ქ ნ ა ფ ა**.** აბა კი, მე ვუთხარი, აქამდე ამოგვჟუჟავდნენ.

ქ ო რ ო**.** ერთი მითხარი, გოგო,

ც ქ ნ ა ფ ა**.** ზაურამ თქვა,

ქ ო რ ო**.** მე უფრო დამეჯერება, თუ შენი კლასელის ხეიბარ მამას?

ც ქ ნ ა ფ ა**.** ჩემი კლასელის მამას, მე ვუთხარი.

ქ ო რ ო**.** იჰ! **[**ხმამაღალი შეძახილით**]**

ც ქ ნ ა ფ ა**.** ზაურამ თქვა, გაჩუმდა.

ნ ი ნ ც ო**.** ჰე, გავედით,

ც ქ ნ ა ფ ა**.** ნინცომ თქვა, კარი ზურსგსუკან მიიხურა. რაღაცა ლურჯი კაბა ეცვა.

ქ ო რ ო**.** თუთუნს მპარავს, ჩათლახია ესა,

ც ქ ნ ა ფ ა**.** ზაურამ თქვა, მოგვაძახა. ნინცოს ვითომ არ გაუგია, წაუყრუა, კაბაზე იყურებოდა.

ნ ი ნ ც ო**.** ნახე რა მაგარია, ცქნაფ, ოღონდ ის ჯიბეები ავარღვიე,

ც ქ ნ ა ფ ა**.** ბოლოში ხელი მოჰკიდა, ააფრიალა. მერე ვიცანი.

ქ ო რ ო**.** ქურდო,

ც ქ ნ ა ფ ა**.** მე ვუთხარი,

ქ ო რ ო**.** ქურდო!

ნ ი ნ ც ო**.** მოიცა რა,

ც ქ ნ ა ფ ა**.** ხომ გთხოვე, არ აიღო-მეთქი. ქურდო, რამდენჯერ გითხარი, არ აიღო-მეთქი.

ნ ი ნ ც ო**.** ნუ დაიწყებ რა, მკვდარზე ქურდობა ქურდობა არ არი, გაიგე ერთხელ და სამუდამოდ.

ც ქ ნ ა ფ ა**.** რა იცი, რომ მკვდარია? რა იცი?

ნ ი ნ ც ო**.** არ ვიცი, მე ერთი მაგის მიტოვებული სახლი ვიცი, თვალახვეული რომ შემიყვანო, უკვე ეგრე ვიცი. და მორჩი რა, ყელში ამომივიდა.

ც ქ ნ ა ფ ა**.** კარგი, მე ვთქვი, კარგი.

ნ ი ნ ც ო**.** ხო კარგი, მეტს მართლა აღარაფერს წამოვიღებ. ეს ძალიან მომეწონა, ლურჯია,

დედაჩემზე მახსოვს ასეთი.

ც ქ ნ ა ფ ა**.** კარგი, მე ვუთხარი, კარგი.

ნ ი ნ ც ო**.** თან შენთვის სიურპრიზი მაქვს.

ც ქ ნ ა ფ ა**.** ცენტრალურ ქუჩაზე გამოვედით, ცარიელ ქუჩაზე. სიურპრიზი? უაზროდ გავიმეორე.

ნ ი ნ ც ო**.** სწრაფად იარე, თან საქმე, თან სიურპრიზსაც გაჩვენებ.

ც ქ ნ ა ფ ა**.** კარგი. ერთი პირობით, მე ვთქვი.

ნ ი ნ ც ო**.** ხო, კარგი, ეგ პირობა მერე მითხარი.

ც ქ ნ ა ფ ა**.** გაიხედ-გამოიხედე, მე ვუთხარი.

ნ ი ნ ც ო**.** არავინაა,

ც ქ ნ ა ფ ა**.** ნინცომ თქვა. ჯერ მე გადავძვერი, მერე ნინცო. მე სწრაფად, იმას ცოტა გაუჭირდა.

გატეხილი საკეტი ფრთხილად გავაღეთ და შევძვერით. ცოტა ხანი დაგვჭირდა, სანამ სიბნელეს

თვალს შევაჩვევდით. ბნელი სახლი იყო. ფარდების გადაწევა არც გვიფიქრია.

ნ ი ნ ც ო**.** აქეთ წამო, მაგარი რამე გაჩვენო!

ც ქ ნ ა ფ ა**.** შენ აქ როდის იყავი? მე ვკითხე.

ნ ი ნ ც ო**.** რავი, ორი დღის წინ, კვერნაძემ გატეხა საკეტი.

ც ქ ნ ა ფ ა**.** რა ახვარი ბიჭია, მე ვთქვი.

ნ ი ნ ც ო**.** ვაა, ცქნაფუშ,

ც ქ ნ ა ფ ა**.** ნინცოს გაეცინა,

ნ ი ნ ც ო**.** ცუდ სიტყვებს ნუ იძახი. ღმერთი დაგსჯის.

ც ქ ნ ა ფ ა**.** მიდი, მე ვუთხარი, მხარი გავკარი. საძინებელში შევედით. ნინცომ კარადა გამოაღო.

ნ ი ნ ც ო**.** აჰა ესაა, ამაზე გეუბნებოდი.

ც ქ ნ ა ფ ა**.** რა მერე, მე ვუთხარი, უგულოდ ვუთხარი.

ნ ი ნ ც ო**.** რა რა მერე, ფლეიერი! თავისი დისკებით. აზრზე ხარ? ეტყობა, ვერ დაინახეს იმათ, არ

წაუღიათ! უკრავს კიდეც აი,

ც ქ ნ ა ფ ა**.** აღფრთოვანებული იყო.

ნ ი ნ ც ო**.** რა მაგარია, დისკები, ბევრი დისკები.

ც ქ ნ ა ფ ა**.** ცოტა დაუწიე, მე ვუთხარი.

ნ ი ნ ც ო**.** ეტყობა, დათუნასი იყო.

ც ქ ნ ა ფ ა**.** დათუნასი იქნებოდა.

ნ ი ნ ც ო**.** დათუნა! რა ტიპი იყო. ძალიან მაგარი. სერიოზული ტიპი. შენ არ გემახსოვრება, შენ

კაცებს როდის უყურებდი? ბავშვი ხარ ჯერ,

ც ქ ნ ა ფ ა**.** ნინცომ ჩაიფხუკუნა.

ნ ი ნ ც ო**.** ხო სერიოზული ბუდეა აქა?

ც ქ ნ ა ფ ა**.** კი, მე ვთხარი, ოღონდ ხმას ჩაუწიე. ნინცო წამოდგა.

ნ ი ნ ც ო**.** მოდი ცქნაფი, ვიცეკვოთ, მოდი, გამისწორე რა.

ც ქ ნ ა ფ ა**.** არ მინდა, მე ვუთხარი.

ნ ი ნ ც ო**.** ო, კარგი მოდი რა,

ც ქ ნ ა ფ ა**.** ნინცო აღარ დამელოდა. ცეკვა დაიწყო.

ნ ი ნ ც ო**.** რა მაგარია!

ც ქ ნ ა ფ ა**.** ნინცოს თავი ჰქონდა მაღლა აწეული, ირწეოდა. და სიურპრიზი რა იყო? მე ვკითხე.

ნ ი ნ ც ო**.** სიურპრიზი? დაიცა. აი სიურპრიზი. აი საოცრება.

ც ქ ნ ა ფ ა**.** ნინცომ კაბა გამოწია, ლიფიდან სიგარეტის კოლოფი გამოიღო. ეგ საიდან? მე ვკითხე.

ნ ი ნ ც ო**.** დაკითხვაა, გოგო?

ც ქ ნ ა ფ ა**.** გაჩერდა, აღარ ცეკვავდა. ფლეიერი გამორთო.

ნ ი ნ ც ო**.** ცქნაფი, რა გჭირს? ვეღარ გცნობ. რატომ ხარ ეგრე? ბავშვის გამო?

ც ქ ნ ა ფ ა**.** მითხარი, საიდან გაქვს, გული მერეოდა. **[**ამბობს პირში თითებჩაყოფილი**]**

ნ ი ნ ც ო**.** იმ ცისფერთვალებამ მომცა,

ც ქ ნ ა ფ ა**.** თვალი ამარიდა. ნინცო! მე ვთქვი, ნინცო! გიჟი ხარ? იმათთან იყავი?

ნ ი ნ ც ო**.** რა ვიყავი, გოგო, ჩემთვის მივდიოდი, ლამარასთვის მრავალძარღვა მომქონდა, რას

ირევი? საგუშაგოსთან მარტო ეგ იდგა. დამიძახა და მივედი.

ც ქ ნ ა ფ ა**.** ნინცო! მე ვთქვი.

ნ ი ნ ც ო**.** რა. მეთქი, არ გაქვს სიგარეტი? მეთქი, ერთ-ორ ღერს ავართმევ და მთელი კოლოფი

მომცა. მაჩუქა. მაჩუქა.

ც ქ ნ ა ფ ა**.** ხომ იცი, რომ საშიშია მაგათთან! ან ვინმე ჩვენიანს დაენახე? გული მერეოდა. **[**ამბობს

პირში თითებჩაყოფილი**]**

ნ ი ნ ც ო**.** მკიდია რა, მაგარი ტიპია. ცისფერი თვალები აქვს, რა ტანზე დგას იცი? დედას ვფიცვარ,

თუ არ მოვწონდე. იცი, რა თვალებით მიყურებდა? მაგარი გითხრა, ხშირად გხედავთ შენ და იმ

პატარა გოგოსო, შენზე თქვა. ხო, მეთქი ჩემი პატარა დაა,

ც ქ ნ ა ფ ა**.** კოლოფი გახსნა. დებილო! მე ვთქვი. რა საჭირო იყო ტყუილი? მითხარი!

ნ ი ნ ც ო**.** მართლა დებილო, რა, რომ მეთქვა, ტოლები ვართ-მეთქი, დაიჯერებდა?

ც ქ ნ ა ფ ა**.** ნინცომ მკერდზე დაიხედა. საზიზღარი ხარ, მე ვუთხარი. მერე?

ნ ი ნ ც ო**.** რა მერე? მომცა სიგარეტი, გავუღიმე და წამოვედი, იმანაც გამიღიმა.

ც ქ ნ ა ფ ა**.** შემომაბოლა. საზიზღარი ხარ, გულს მირევ, მე ვუთხარი. რა გინდა, ამდენის თქმა თუ

მოახერხე, ვუკბინე.

ნ ი ნ ც ო**.** დიახაც,

ც ქ ნ ა ფ ა**.** კარგი, ეს ყველაფერი რომ დამთავრდება, ვალენტინას მადლობა ვუთხრათ, იქნება და

ნიშანიც მოგიმატოს. ნინცომ შემომხედა, ისე შემომხედა, გავჩერდი, ხმა აღარ ამომიღია. მეც

მოვუკიდე.

ნ ი ნ ც ო**.** მისმინე, კვერნაძეს რაღაც საქმე აქვს ჩვენთან.

ც ქ ნ ა ფ ა**.** კვერნაძეს? უაზროდ გავიმეორე.

ნ ი ნ ც ო**.** ხო, რა იყო, ისე გიკვირს, ვითომ არ იცნობდე. რაღაც საქმეა, სერიოზული,

ც ქ ნ ა ფ ა**.** ნინცოც ძალინ სერიოზული იყო. ნუ, თუ კვერნაძეს, მე ვთქვი. ნინცომ თავში

წამომარტყა. **[**ნინცო ცქნაფას თავში წამოარტყამს**]**

ნ ი ნ ც ო**.** ეგრე რა, თორემ ისეთ ხასიათზე ხარ ეს დღეები, მაშინებ, დედის სულს ვფიცავარ. არა,

რაღაცნაირი თამბაქოა, რბილი ხო? ჩვენსას არ ჰგავს.

ც ქ ნ ა ფ ა**.** ხო კარგია, მე ვუთხარი, არ მახველებინებს. კარგია.

ნ ი ნ ც ო**.** რა პრობლემაა, კიდევ გამოვართმევ,

ც ქ ნ ა ფ ა**.** ნინცო! მე ვთქვი.

ნ ი ნ ც ო**.** ხო კარგი, კარგი. ვხუმრობ. ახლა რა ვქნათ?

ც ქ ნ ა ფ ა**.** ოთახი მოათვალიერა.

ნ ი ნ ც ო**.** მოდი ერთი, რაღაც ფუთები უდევთ ამ კარადის თავზე და ჩამომაღებინე.

ც ქ ნ ა ფ ა**.** არა, მე ვუთხარი, ჩვენ შევთანხმდით.

ნ ი ნ ც ო**.** რაზე შევთანხმდით? ჰა?

ც ქ ნ ა ფ ა**.** რაზეც, მე ვუთხარი, კარგად იცი, არაფერს არ გაიტან აქედან.

ნ ი ნ ც ო**.** ერთი ვნახო, რა არის, ხომ არ ვიღებ, ვნახულობ.

ც ქ ნ ა ფ ა**.** კარადას სკამი მიადგა, ფუთებს სათითაოდ დაუწყო ჩამოყრა. ნინცო! მე ვთქვი.

ქ ო რ ო**.** ნინცო, ნინცო, ნინცო!

ც ქ ნ ა ფ ა**.** ნინცომ იყვირა,

ნ ი ნ ც ო**.** დავიღალე,

ც ქ ნ ა ფ ა**.** სკამიდან ჩამოვიდა,

ნ ი ნ ც ო**.** დავიღალე. ან მომეხმარები, ან საერთოდ! ყელში მაქვს ეს შენი წესიერება! ამათ აქედან

დაახვიეს! გაიგე, ერთხელ და სამუდამოდ, წავიდნენ! და იცი, რატომ? შენნაირი და ჩემნარი

საცოდავები არ იყვნენ, ფული ჰქონდათ! გადაიხადეს და გავიდნენ! მე? შენ? აქ უნდა მოვკვდეთ,

სქელი ტრაკი არა გვაქვს ამათნაირად! ესენი კიდე ცოცხლები უნდა იყვნენ, ცოცხლები, და მე ამათი

ძონძი აღარ ავიღო მკვდარმა?

ქ ო რ ო**.** ჰა? ჰა?

ც ქ ნ ა ფ ა**.** ნინცოს ძარღვები დააჯდა საფეთქლებზე.

ნ ი ნ ც ო**.** მიყურე ეხლა! ავიღებ ყველაფერს ავიღებ, მთელ სახლს გავიტან! ყველაფერს გავიტან!

ც ქ ნ ა ფ ა**.** ნინცომ სკამს ფეხი ჰკრა.

ნ ი ნ ც ო**.** გავიტან!

ც ქ ნ ა ფ ა**.** დაიწივლა.

ქ ო რ ო**.** კაი.

ც ქ ნ ა ფ ა**.** ჩუმად ვუთხარი მე.

ქ ო რ ო**.** კაი.

ც ქ ნ ა ფ ა**.** როგორც გინდა,

ქ ო რ ო**.** კაი.

ც ქ ნ ა ფ ა**.** სკამი ავიღე. ადი და მომაწოდე. ნინცომ გამომხედა.

ნ ი ნ ც ო**.** ასე,

ც ქ ნ ა ფ ა**.** თქვა.

ნ ი ნ ც ო**.** წივილ-კივილის გარეშეც შეიძლებოდა მომხმარებოდი,

ც ქ ნ ა ფ ა**.** სკამზე ავიდა, ფუთა მომაწოდა. ტანსაცმელებია, ძველები, მე ვუთხარი, რაღაც

ფარდებია კიდე.

ნ ი ნ ც ო**.** ძალიანაც კარგი,

ც ქ ნ ა ფ ა**.** ზემოდან ჩამომძახა,

ნ ი ნ ც ო**.** მაგ ფარდებს დავხევ ლამარასთვის, მაგ ტანსაცმელს კიდე ჩავიცვამ!

ც ქ ნ ა ფ ა**.** კაცის ტანსაცმელებია, ძველები.

ნ ი ნ ც ო**.** მაშინ მაგასაც დავხევ ლამარასთვის! ნახე ერთი, შეხედე! რას მიგავს ლამარას

ნაჭრების რეცხვით, შეხედე! ამათ კიდე ჩავუფენ, გამოვუცვლი და გადავაგდებ!

ც ქ ნ ა ფ ა**.** გადავარჩიეთ. ორი ფუთა გამოვიდა, დანარჩენები იქვე მივყარეთ.

ნ ი ნ ც ო**.** ღამე გავიტან, მაინც ვინმე დამინახავს, შარია,

ც ქ ნ ა ფ ა**.** ნინცო, ცოტა ხნის მერე ვუთხარი. აბა რომ დამიფიცე?

ნ ი ნ ც ო**.** რაზე?

ც ქ ნ ა ფ ა**.** ნინცომ ვითომ გაიკვირვა. დამიფიცე, რომ აქედან არაფერს გაიტანდი, ჩემი თავი

დაიფიცე.

ნ ი ნ ც ო**.** უჰ!

ც ქ ნ ა ფ ა**.** ნინცომ თქვა,

ნ ი ნ ც ო**.** კაი რა, ცქნაფ, ნიჩურიტი მქონდა.

ც ქ ნ ა ფ ა**.** ნიჩურიტი? მე ვთქვი.

ნ ი ნ ც ო**.** აბა რა,

ც ქ ნ ა ფ ა**.** ნინცომ თქვა,

ნ ი ნ ც ო**.** შენ როცა გიფიცებ, სულ ნიჩურიტი მაქვს.

ც ქ ნ ა ფ ა**.** ქალის ტანსაცმელებიცაა, მე ვუთხარი, გინდა?

ნ ი ნ ც ო**.** აბა,

ც ქ ნ ა ფ ა**.** აი, ვანახე.

ნ ი ნ ც ო**.** მინდა, აბა რა.

ც ქ ნ ა ფ ა**.** ერთი ეს ნახე, რასა გავს. რომელი საუკუნისაა, ნეტა? გვინდა ესენიც? მე ვუთხარი.

სათითაოდ ვაწვდიდი.

ნ ი ნ ც ო**.** აბა რა, მოდების ჩვენება უნდა ჩავუტარო ლამარას და ზაურას,

ც ქ ნ ა ფ ა**.** სიცილი აუტყდა,

ნ ი ნ ც ო**.** შენც დამესწარი, გთხოვ.

ც ქ ნ ა ფ ა**.** კაი, მე ვთქვი, მეც გამეცინა. ტანსაცმელი მიყარა, სკამიდან ჩამოვიდა,

ნ ი ნ ც ო**.** ახლა გავიდეთ, ამეებს მერე წავიღებ. მრავალძარღვაზე წამომყევი, აღარა მაქვს.

ც ქ ნ ა ფ ა**.** კარგი, მე ვთქვი, ოღონდ ჯერ სახლში შევივლი.

ნ ი ნ ც ო**.** მაშინ ჯერ შენ გადი, მე აქ მუსიკას მოვუსმენ კიდე ცოტა,

ც ქ ნ ა ფ ა**.** ფლეიერი აიღო,

ნ ი ნ ც ო**.** ერთ საათში ჩემთან იყავი.

ც ქ ნ ა ფ ა**.** კაი, მე ვთქვი, კარები გამოვიხურე, ორი ნაბიჯი არ მქონდა გადადგმული, ნინცოს ხმა

მომესმა. მღეროდა. **[**სიმღერა**]**

ხუთშაბათი

ქ ო რ ო**.** სად დადიხართ, გოგო? წადით სახლებში! ვინმემ რამე გიქნათ, არ გეშინიათ? ვერ

ხედავთ? ვერ პოულობენ ზეინაბის გოგოებს!

ნ ი ნ ც ო**.** მრავალძარღვაზე ვართ გამოსულები, მზია დეიდა,

ც ქ ნ ა ფ ა**.** ნინცომ თქვა.

ქ ო რ ო**.** უკან დაგრჩებათ მრავალძარღვა, შენ განსაკუთრებით!

ც ქ ნ ა ფ ა**.** ეს მრავალძარღვა ბებიამისისთვის მიგვაქვს, ლამარასთვის, მე ვთქვი, კბილებში

გამოვცერი, ნაწოლები აქვს.

ქ ო რ ო**.** ოჰ, მელამ თავისი კუდი, აყოლილები ხართ ერთმანეთს.

ქ ო რ ო**.** რას უყვირი, გოგო, ამ ბავშვებს, რა გინდა?

ც ქ ნ ა ფ ა**.** დოდო გამოვიდა თავისი ჭიშკრიდან, ხელში ცოცხი ეჭირა.

ქ ო რ ო. კი არ ვუყვირი, ვაფრთხილებ,

ც ქ ნ ა ფ ა**.** მზიამ თქვა,

ქ ო რ ო**.** ომია, ესენი კიდე აივლიან, ჩაივლიან, აივლიან, ჩაივლიან, სეირნობენ აქა.

ნ ი ნ ც ო**.** მრვალძარღვაზე ვართ გამოსულები,

ქ ო რ ო**.** მრავალძარღვა კი არა,

ც ქ ნ ა ფ ა**.** დოდომ თქვა,

ქ ო რ ო**.** ლოცვაზე წამოდით ყველა, მე ეხლა იქეთ მივდივარ, უნდა დავალაგო.

ქ ო რ ო**.** ახლა იქ რა მინდა? მარიამობას მივალ.

ქ ო რ ო**.** შენ არ გინდა, ამათ ვეუბნები, მომეხმარონ იქ ცოტათი, დამალაგებინონ, ასე აღმა-დაღმა

სიარულის დრო თუ აქვთ.

ქ ო რ ო**.** მამაო იქნება?

ქ ო რ ო**.** მამაო იქნება, მამაო წაიკითხავს, მშვიდობის ლოცვა უნდა ვილოცოთ. ცქნაფა, შვილო,

ც ქ ნ ა ფ ა**.** უცებ მოლბა,

ქ ო რ ო**.** ჩადგები მგალობლებში? პირველი ხმა გვაკლია.

ც ქ ნ ა ფ ა**.** ჩავდგები, დოდო დეიდა, მე ვუთხარი, აბა რა.

ქ ო რ ო**.** ეგრე, შვილო, ყველა უნდა ვიყოთ ღვთის ტაძარში, ყველამ უნდა ვილოცოთ, ერთად უნდა

ვილოცოთ და გადავრჩებით. ღმერთი გადაგვარჩენს. მშვიდობაზე უნდა ვილოცოთ და სიცოცხლეზე.

მკვდრებზეც უნდა ვილოცოთ. გაიგე, გოგო?

ც ქ ნ ა ფ ა**.** ნინცოს გადმოუბრიალა თვალები.

ქ ო რ ო**.** ეს კარგი ბავშვია, ეკლესიური,

ც ქ ნ ა ფ ა**.** მე გადმომხედა,

ქ ო რ ო**.** დადის იქ და გალობს ხანდახან, შენა? შენ რას მიკეთებ?

ნ ი ნ ც ო**.** ბებიაჩემს ვუვლი,

ც ქ ნ ა ფ ა**.** სახე მოექუფრა.

ქ ო რ ო**.** მაგის გარდა გააკეთე კიდე რამე, წამომყევი ახლა და დამალაგებინე ეკლესიის ეზო.

ღმერთი შეგეწევა.

ნ ი ნ ც ო**.** მრავალძარღვა მიმაქვს-მეთქი ბებიაჩემისთვის,

ქ ო რ ო**.** წამოდი, დამალაგებინე და მერე წაუღე.

ც ქ ნ ა ფ ა**.** ჯერ მივიტანთ, დოდო დეიდა, მე ვთქვი და მერე მოვალთ, სხვა გზა არ იყო, ნინცო

სიბრაზისგან ფერს კარგავდა.

ქ ო რ ო**.** ამას უყურე ერთი,

ც ქ ნ ა ფ ა**.** დოდომ თქვა, ჩემს თავს იქეთ გაიხედა,

ქ ო რ ო**.** შეხედავ, სულელი. რას მოათრევს, ეს რა არი?

ქ ო რ ო**.** ვინ არი, გოგო?

ც ქ ნ ა ფ ა**.** მზიამ თქვა, ხელი მოიჩრდილა. თებროა, მე ვთქვი.

ქ ო რ ო**.** რას მოათრევს ერთი, ხო არ იცი?

ქ ო რ ო**.** აქედან ვერ ვხედავ.

ნ ი ნ ც ო**.** ნიჩაბს, ნიჩაბი მოაქვს.

ქ ო რ ო**.** გაუთხოვრობისგან ეგ მანამდეც ვერ იყო მთლად კარგად,

ც ქ ნ ა ფ ა**.** დოდომ თქვა,

ქ ო რ ო**.** ახლა ხო საერთოდ, სუ გააგიჟა ამ ომმა. გამარჯობა, თებრო, საიდან მოდიხარ, გოგო?

ქ ო რ ო**.** ხევიდან,

ც ქ ნ ა ფ ა**.** თებრომ თქვა, გაჩერდა, სახე აწითლებული ჰქონდა.

ნ ი ნ ც ო**.** ხევიდან?

ც ქ ნ ა ფ ა**.** ნინცომ თქვა, მე შემომხედა.

ქ ო რ ო**.** მერე, რა ნიჩბით დადიხარ, ქალო?

ც ქ ნ ა ფ ა**.** ახლა მზიამ ჰკითხა.

ქ ო რ ო**.** მკვდარია ხევში,

ქ ო რ ო**.** ეგ ჩვენც ვიცით, არ არი ეგ ჩვენი მკვდარი,

ქ ო რ ო**.** ჩვენი არ არი, მაგრამ,

ც ქ ნ ა ფ ა**.** თებრომ თქვა, მძიმედ სუნთქავდა,

ქ ო რ ო**.** ყარდა. ვისიც არ უნდა ყოფილიყო, მკვდარს მიწა უნდა.

**[**ცქნაფა და ნინცო ერთხმად**]**დამარხე? მე და ნინცომ ერთად ვკითხეთ, მივაჩერდით.

ქ ო რ ო**.** დავმარხე? მე? არა, მე ვერ ვეკარები, მიწა მივაყარე მარტო.

ნ ი ნ ც ო**.** ეგეც კარგია, ვერც ჩვენ მივეკარეთ.

ქ ო რ ო**.** რა გრჯიდა, ქალო?

ქ ო რ ო**.** იმათ მკვდარს მიწა არ უნდა ეღირსოს. მკვდარი მკვდარია, რომ მოკვდები, იმათი, ჩვენი,

აღარ არსებობს,

ც ქ ნ ა ფ ა**.** ნიჩაბი აიღო, არც შემოუხედავს, არც ჩვენთვის, არც იმათთვის, სწრაფად გაგვშორდა.

ქ ო რ ო**.** ეს სულ ასე არეული ლაპარაკობს,

ც ქ ნ ა ფ ა**.** დოდომ თქვა,

ქ ო რ ო**.** უნდა გდებულიყო იქ, ვიღაცა იყო.

ქ ო რ ო**.** ქალო, იხრწნებოდა,

ც ქ ნ ა ფ ა**.** მზიამ თქვა,

ქ ო რ ო**.** ბავშვები თამაშობდნენ კიდე იქა. აგე ჩემი დიტოს ბავშვი იქ ეგდო ყოველდღე, იცი შენ?

მაგ მკვდრის სანახავად დადიოდნენ მთელი უბნის ბავშვები დღეში ხუთჯერ.

ქ ო რ ო**.** დაემარხათ მერე სადმე, რას აგდებდნენ? ვინც დააგდო, იმას დაემარხა.

ნ ი ნ ც ო**.** წამოდი, თორემ ამათი მოსმენა აღარ შემიძლია,

**[**ცქნაფა და ნინცო ერთხმად**]** კარგად იყავით, ზურგსუკან ვთქვით, ფეხს ავუჩქარეთ.

ქ ო რ ო**.** მოდი, გოგო, შენა, ნინცო! შენი ცოცხი წამოიღე! გელოდები! უშენოდ არ ვიწყებ!

ნ ი ნ ც ო**.** ბებიაშენისამ, მოვალ, შენ მიეხმარები?

ც ქ ნ ა ფ ა**.** ბებიამისისამ, მე ვთქვი. თუ უნდა, ვუგალობებ მარიამობას.

ნ ი ნ ც ო**.** აუ, ცქნაფ,

ც ქ ნ ა ფ ა**.** გაიბადრა,

ნ ი ნ ც ო**.** ვგიჟდები, ისე მიყვარხარ ასეთი.

პარასკევი

ნ ი ნ ც ო**.** არ ჭამს,

ც ქ ნ ა ფ ა**.** ნინცომ თქვა,

ნ ი ნ ც ო**.** პირს არ მიღებს.

ც ქ ნ ა ფ ა**.** ლამარა ეზოში ჰყავდა გამოყვანილი, მრავალძარღვას აფენდა.

ნ ი ნ ც ო**.** შეხედე, რა დღეშია,

ც ქ ნ ა ფ ა**.** საცოდავად შემომხედა. გინდა დაგეხმარო, მე ვუთხარი, ლამარას თვალი ავარიდე.

უაზრო და დიდი თვალები ჰქონდა.

ნ ი ნ ც ო**.** არა, იყოს, დავაფენ,

ც ქ ნ ა ფ ა**.** იქვე ჩამოვჯექი. ზაურა არსად ჩანდა. ნინცო, მე ვთქვი, კორიდორს არ ხსნიან. ნინცოს

არაფერი უთქვამს, მრავალძარღვას აფენდა.

ნ ი ნ ც ო**.** ვინ თქვა,

ც ქ ნ ა ფ ა**.** ფირალიშვილებმა, მე ვთქვი, გოცაძემ თქვაო, რადიომაც თქვა. ნინცო, მე ვთქვი, დღეს

უნდა ვქნა.

ნ ი ნ ც ო**.** ვქნათ,

ც ქ ნ ა ფ ა**.** ნინცომ თქვა, ყრუდ თქვა.

ნ ი ნ ც ო**.** ამას მოვრჩები და გავიდეთ.

ც ქ ნ ა ფ ა**.** მოგვიკვდება, მე ვთქვი.

ნ ი ნ ც ო**.** ამას მოვრჩები და გავიდეთ, ცქნაფ,

ც ქ ნ ა ფ ა**.** კარგი, მე ვთქვი. ჩუმად ვიყავით.

ნ ი ნ ც ო**.** შეხედე, როგორ სუნთქავს,

ც ქ ნ ა ფ ა**.** როგორ, მე ვთქვი, ისევ თვალი ავარიდე.

ნ ი ნ ც ო**.** ძლივს,

ც ქ ნ ა ფ ა**.** ცხელა, მე ვთქვი.

ნ ი ნ ც ო**.** ხო, შეიძლება ეგეცაა. მოდი მომეხმარე, გადამაყვნანინე.

ც ქ ნ ა ფ ა**.** ლამარა ეტლში ჩავსვით.

ნ ი ნ ც ო**.** ბებიკო, ბე, მოდი საჭმელი ვჭამოთ.

ც ქ ნ ა ფ ა**.** ლამარა წყნარად იყო, თვალები ღია და უაზრო ჰქონდა.

ნ ი ნ ც ო**.** მოდი ვჭამოთ ბე,

ც ქ ნ ა ფ ა**.** ნინცომ პირთან კოვზი მიუტანა. ლამარა არც განძრეულა.

ნ ი ნ ც ო**.** პირი გამიღე, ბე, აჰა, აღარც ჭამს,

ც ქ ნ ა ფ ა**.** იქნებ ზაურამ აჭამოს? მე ვუთხარი.

ნ ი ნ ც ო**.** დამცინი?

ც ქ ნ ა ფ ა**.** სახე დაემანჭა.

ნ ი ნ ც ო**.** საერთოდ არ ეკარება, ან, გგონია, ეს იკარებს? მე მგონი, სძულს კიდეც, მე მგონი,

ერთმანეთი სულ სძულდათ.

ც ქ ნ ა ფ ა**.** რას არ მოიგონებ ერთი, მე ვუთხარი, ხელი ავუქნიე.

ც ქ ნ ა ფ ა**.** კაი, გაუვლის, ადრეც ხო ქნა ეგრე, გახოვს? მერე კი ჭამა. ნინცო ადგა, თეფში სახლში

შეიტანა. მე ისევ ავარიდე თვალი ლამარას, პირდაპირ ჩემკენ იყურებოდა.

ნ ი ნ ც ო**.** ბე, შემომხედე,

ც ქ ნ ა ფ ა**.** ნინცო სახლიდან გამოვიდა. სიცილი ამივარდა, ძალიან სასაცილო იყო. დათუნას

სახლიდან გამოტანილი ძონძები ზედ ჰქონდა შემოხვეული, ერთ კაბაზე მეორე კაბა გადაეცვა,

თავზე რაღაც ყვავილებიანი ქუდი ეხურა, საფრთხობელას ჰგავდა. სიმღერ-სიმღერით და

მანჭვა-გრეხით დაუდგა ბებიამისს წინ. მერე მე შემომიტრიალდა, ტუჩები გამობუსხა, რაღაც

საშინელებები წაეთხიპნა სახეზე, ან სად მოასწრო, და ბედნიერმა მკითხა,

ნ ი ნ ც ო**.** ხო სერიოზული ვარ?

ც ქ ნ ა ფ ა**.** კი ძაან, მე ვუთხარი, ვეღარ ვჩერდებოდი, სიცილისგან ცრემლები მომდიოდა.

ნ ი ნ ც ო**.** ხო ვარ, მიყურე, ბე, მიყურე, რა ლამაზი ვარ,

ც ქ ნ ა ფ ა**.** ლამარას წინ დატრიალდა, კაბა ააფრიალა. ხან მის ზურგს ვხედავდი, ხან მის სახეს და

ვიცინოდი, ვიცინოდი, გაჩერება აღარ შემეძლო. უცებ გაჩერდა, ჩემკენ ზურგით დადგა,

ნ ი ნ ც ო**.** ლამარა,

ც ქ ნ ა ფ ა**.** თქვა.

ნ ი ნ ც ო**.** ლამარა,

ც ქ ნ ა ფ ა**.** მერე უფრო ხმამღლა თქვა. რა იყო, მე ვკითხე, მარტო მის ზურგს ვხედავდი. ნინცო

შემოტრიალდა.

ნ ი ნ ც ო**.** ტირის! კიდე ტირის! ლამარა,

ც ქ ნ ა ფ ა**.** ისევ მიუბრუნდა, ქუდი მოიხადა, ძირს დააგდო, ლამარასთან მივიდა. მერე დავინახე,

ცრემლები ღვარად ჩამოსდიოდა, სახე არც ჰქონდა შეცვლილი, მარტო ცრემლები ჩამოსდიოდა.

ნ ი ნ ც ო**.** აღარ შემიძლია, ის მაინც ვიცოდე, რაზე ტირის, ეგ მაინც ვიცოდე, ჯანდაბა! ჯანდაბა!

ც ქ ნ ა ფ ა**.** ყვავილებიანი ქუდი აიღო, ლამარას თავზე ჩამოაფხტა, ეტლი მიატრიალა და,

ნ ი ნ ც ო**.** შევიყვან სახლში და წავიდეთ,

ც ქ ნ ა ფ ა**.** მომაძახა. მე ძირს დაგდებული კოვზი ავიღე, ალბათ ლამარასი, და იქვე დავდე, სკამზე.

ოთხშაბათი

ც ქ ნ ა ფ ა**.** რაღაც ყარს, მე ვთქვი, გავჩერდი.

ნ ი ნ ც ო**.** ხო აშკარად რაღაც ყარს,

ც ქ ნ ა ფ ა**.** ხევიდან მოდის, მე ვთქვი. ერთმანეთს შევხედეთ.

ნ ი ნ ც ო**.** წამო ვნახოთ,

ც ქ ნ ა ფ ა**.** კაი რა, გთხოვ, მე ვუთხარი, ისედაც მარწყევს. არც დამელოდა, დაღმართი ჩაირბინა.

ერთხანს ვიდექი, ვერ გადავწყვიტე, ჩავსულიყავი თუ არა.

ნ ი ნ ც ო**.** ცქნაფ,

ც ქ ნ ა ფ ა**.** ნინცომ იყვირა, არანორმალური ხმით იყვირა. რა იყო, მე დავუძახე, აღმართზე

დავეშვი. ხეებს იქით მოჩანდა მისი ლურჯი კაბა. სუნი უფრო და უფრო მძაფრად იგრძნობოდა.

ნ ი ნ ც ო**.** შეხედე,

ც ქ ნ ა ფ ა**.** ჩემკენ მოტრიალდა, ხელები სახეზე აიფარა. ხელები მეც წამსვე ავიფარე, ოღონდ

ცხვირზე. ფუჰ, მე ვთქვი.

ნ ი ნ ც ო**.** ეს თეთრი რა არი?

ც ქ ნ ა ფ ა**.** არ ვიცი, მე ვთქვი, ალბათ ტვინი.

ნ ი ნ ც ო**.** ვარწყევ ეხლა,

ც ქ ნ ა ფ ა**.** მე ცოტა უფრო ახლოს მივედი, ცხვირიდან ხელი არ მომიშორებია. არ არი ჩვენიანი, მე

ვთქვი.

ნ ი ნ ც ო**.** რა იცი,

ც ქ ნ ა ფ ა**.** ნინცომ თქვა, უკან დაიხია,

ნ ი ნ ც ო**.** რამდენი ბუზია.

ც ქ ნ ა ფ ა**.** რა რა ვიცი, ფორმაზე შეხედე.

ნ ი ნ ც ო**.** ხო, იმათიანია, მაგიტომაც არი დაუმარხავი. წავედით რა, ცქნაფ, ცუდადა ვარ.

ც ქ ნ ა ფ ა**.** დაუმარხავი როა? მე ვთქვი.

ნ ი ნ ც ო**.** რა ვქნა, მე დავმარხო? მე გოგო ვარ.

ც ქ ნ ა ფ ა**.** რატომღაც ყურებზე აიფარა ხელები, მერე შებრუნდა და წელში მოხრილმა სწრაფად

აირბინა აღმართი. მეც მივყევი. აბა ეგრე ეგდოს? მე ვთქვი, აღმართი რომ ავირბინეთ.

ნ ი ნ ც ო**.** არ ვიცი, ცქნაფ, აბა მე რა ვქნა? კაცი აღარ დარჩა დამმარხავი და მე დავმარხო? მე არ

შემიძლია.

ც ქ ნ ა ფ ა**.** კვერნაძეს რომ ვუთხრათ? მე ვთქვი.

ნ ი ნ ც ო**.** ვუთხრათ, მაგრამ, რა, გგონია, გააკეთებს?

ც ქ ნ ა ფ ა**.** მე რა ვიცი. ხევთან ვინც ცხოვრობს, იმან უნდა დამარხოს.

ნ ი ნ ც ო**.** საქმეც ეგ არი, ხევთან აღარავინ ცხოვრობს, ეგ სახლები სულ ცარიელია, არც არავინ

წუხდება მაგ სუნით. წამო რა, წამო,

ც ქ ნ ა ფ ა**.** ფეხს აუჩქარა,

ნ ი ნ ც ო**.** ჩქარა ვიაროთ, მარწყევს.

ც ქ ნ ა ფ ა**.** მეც მარწყევს, მე ვუთხარი. ორი ნაბიჯიც არ გვქონდა გადადგმული, ბავშვები

შეგვხვდნენ. ოთხი პატარა ბიჭი აჩქარებული ნაბიჯით მოდიოდა.

ნ ი ნ ც ო**.** ესენი ხევში არ უნდა ჩავიდნენ, ის მკვდარი რო ნახონ ამ ღლაპებმა, წარმოიდგინე. სად

მიდიხართ ბავშვებო?

ც ქ ნ ა ფ ა**.** წინ გადაუდგა.

ქ ო რ ო**.** ხევში,

ც ქ ნ ა ფ ა**.** ერთმა უთხრა, იმათში ყველაზე უფროსმა, ასე რვა წლის იქნებოდა.

ნ ი ნ ც ო**.** ხევში ნაღმია, იქ ჩასვლა არ შეიძლება.

ქ ო რ ო**.** ნაღმი კი არა,

ც ქ ნ ა ფ ა**.** ბიჭმა თქვა.

ნ ი ნ ც ო**.** ნაღმია ხევში,

ც ქ ნ ა ფ ა**.** მართლა ნაღმია, ბავშვებო, მართლა არ შეიძლება.

ქ ო რ ო**.** ნაღმი კი არა, მკვდარია იქა,

ც ქ ნ ა ფ ა**.** ისევ უფროსმა თქვა, თვალებში შემომხედა.

ქ ო რ ო**.** ესენი კიდე მაგ მკვდრის სანახავად მიმყავს. წავედით რა,

ც ქ ნ ა ფ ა**.** ბავშვებს გადმოსძახა. ისინიც უკან გაყვნენ, წარბშეკრულებმა ამოგვხედეს. ნინცოს

სანამ ხელს ჰკრავდნენ, მანამდე თვითონ გაიწია.

ნ ი ნ ც ო**.** ფერი არ გადევს,

ც ქ ნ ა ფ ა**.** ჩუმად თქვა. არც შენ, მე ვუთხარი.

ნ ი ნ ც ო**.** დამარხეთ მაინც, თქვე ნაბიჭვრებო,

ც ქ ნ ა ფ ა**.** ნინცომ გასძახა. იმათ არც გაუგონიათ. ბოლოს მოვკარი თვალი, ყველაზე პატარას,

დაღმართზე ეშვებოდა.

პარასკევი

ნ ი ნ ც ო**.** შეხედე ეხლა,

ც ქ ნ ა ფ ა**.** ნინცომ თქვა,

ნ ი ნ ც ო**.** იმ ფანჯარაში მარტო შენ თუ გაეტევი,

ც ქ ნ ა ფ ა**.** მიწაზე ვიყავით დახრილები, მრავალძარღვას ვჩიჩქნიდით,

ნ ი ნ ც ო**.** გაგიმართლა, ძაან გაგიმართლა.

ც ქ ნ ა ფ ა**.** არაფერი მითქვამს, მიწაზე ვიყავი დახრილი, მრავალძარღვას ვჩიჩქნიდი.

ნ ი ნ ც ო**.** ესე იგი. მისმინე ეხლა, თორმეტამდე მოსვლა ჯობს, თორმეტამდე ცვლიან ეგენი გუშაგს,

მერე უფრო საშიშია.

ც ქ ნ ა ფ ა**.** რაღა მაინცდამაინც ამ აფთიაქთან ააშენეს ეს საგუშაგო, მე ვთქვი, გული მერეოდა.

ნ ი ნ ც ო**.** გველესიანებზე დიდი სახლი მე მქონდა თუ შენ? აფთიაქი ზედა აქვს და მაღაზია. მისმინე

ეხლა,

ც ქ ნ ა ფ ა**.** უფრო ახლოს მოიწია,

ნ ი ნ ც ო**.** კარგად მისმინე. მაგათი უკანა ეზოდან შეხვალ, იმ ახვრული ტუალეტის ფანჯრიდან

გადაძვრები. ფრთხილად იყავი, მინა არ ჰქონდეს შერჩენილი, ზედ არაფერი შეატოვო,

ც ქ ნ ა ფ ა**.** ნინცო, მე ვთქვი, გთხოვ. გული მერევა.

ნ ი ნ ც ო**.** ჰო კაი, რო შეხვალ, წესით, მარცხნივ უნდა წახვიდე. დერეფანს გაივლი, მანდედან

გადახვალ მაგათ აფთიაქში. ბავშვთა კვება ხო გახსოვს, რომ შედიოდი, მარცხნივ ჰქონდათ.

ც ქ ნ ა ფ ა**.** ანუ ჩემგან მარჯვნივ.

ნ ი ნ ც ო**.** ჰო, იქ იქნება,

ც ქ ნ ა ფ ა**.** ნინცომ თქვა, კალათები ავიღეთ და სწრაფად წამოვედით. ნინცო, ცუდად ვარ, მე ვთქვი,

გავჩერდი, ახლა ძაან ცუდად ვარ, მარწყევს.

ნ ი ნ ც ო**.** დაიცა, ნუ გეშინია, მოდი, აქეთ შევიდეთ.

ც ქ ნ ა ფ ა**.** საბავშვო ბაღის ეზოში შევედით. შენ გადი, მე ვუთხარი.

ნ ი ნ ც ო**.** კაი ვიქნები, რა იყო, ნარწყევი აღარ მინახავს?

ც ქ ნ ა ფ ა**.** გადი, ნინცო, ვთხოვე.

ნ ი ნ ც ო**.** კაი, გავალ,

ც ქ ნ ა ფ ა**.** ვეღარ გავძელი, საქანელების წინ ვარწყიე.

ნ ი ნ ც ო**.** რას ჭამ, რომ არწყევ?

ც ქ ნ ა ფ ა**.** აბა მე რა ვიცი, მე ვუთხარი, გადავაფურთხე.

ც ქ ნ ა ფ ა**.** წყალი მინდა, მე ვთქვი.

ნ ი ნ ც ო**.** წყალი მერე, აქ წყალი საიდან მოგიტანო?

ც ქ ნ ა ფ ა**.** ნინცო, დამტვრეულ საქანელაზე დაჯდა.

ნ ი ნ ც ო**.** რას მიყურებ, დაჯექი მეორე მხრიდან, გავაქანავოთ.

ც ქ ნ ა ფ ა**.** ნინცო, წეღან ვარწყიე, მე ვუთხარი.

ნ ი ნ ც ო**.** მიდი რა, ცქნაფი, გეხვეწები, დაჯექი.

ც ქ ნ ა ფ ა**.** დავჯექი.

ნ ი ნ ც ო**.** ფერი არ გადევს,

ც ქ ნ ა ფ ა**.** არ ჭრიალებდეს მაინც, მე ვუთხარი.

ნ ი ნ ც ო**.** მისმინე, რომ გამოხვალ, მე იქვე ახლო-მახლო ვიქნები. აი, ვთქვათ, მოხდა რამე და

შეგვნიშნეს, რა ვიცი, სიბნელეში ვინ ვეგონოთ. თუ რაღაცა, სროლა არ დაიწყონ. სროლა რომ არ

დაიწყონ, თუ რაღაცა და რამე საფრთხე იქნა, კივილი უნდა დავიწყოთ, გაიგე? უნდა ვიწივლოთ,

რომ ჩვენ ვართ, ბავშვები ვართ, ჩვენ არ გვესვრიან, მიხვდი რას ვამბობ?

ც ქ ნ ა ფ ა**.** რა იცი, რომ არ გვესვრიან, მე ვუთხარი,

ნ ი ნ ც ო**.** ომია. არ გვესვრიან-მეთქი, გეუბნები,

ც ქ ნ ა ფ ა**.** რაღაცნაირად ჯიუტად გაიმეორა. მომეცი სიგარეტი, მე ვუთხარი.

ნ ი ნ ც ო**.** რათ გინდა, კიდე არწყევ, შეეშვი.

ც ქ ნ ა ფ ა**.** მინდა. მომეცი,

ნ ი ნ ც ო**.** არ გვესვრიან,

ც ქ ნ ა ფ ა**.** ნინცომ თქვა, სიგარეტი მომაწოდა.

ნ ი ნ ც ო**.** მთავარია, ვინმე სხვა არ ვეგონოთ. თუ დაგვიჭირეს, არც არაფერს გვიზამენ, არც

არაფერს წაგვართმევენ. ის ცისფერთვალება თუ იქნა, მით უმეტეს. მიცნობს.

ც ქ ნ ა ფ ა**.** ნინცო. მე ვთქვი.

ნ ი ნ ც ო**.** რა იყო,

ც ქ ნ ა ფ ა**.** ველიდან რომ გადავიდეთ?

ნ ი ნ ც ო**.** შიგა გაქვს? ვერა ხედავ, მაგ ველს არავინ ეკარება. ესენიც კი. ნაღმები როა მანდ,

პირველად იგებ?

ც ქ ნ ა ფ ა**.** ჰო, რავი, მე ვთქვი, თვალი ავარიდე.

ნ ი ნ ც ო**.** თორე მანდედან გასვლა ყველაზე ადვილი იყო, ტყეც არი.

ც ქ ნ ა ფ ა**.** ნინცო, რომ გევსროლონ?

ნ ი ნ ც ო**.** არ გვესვრიან, წამო, გავედით.

ც ქ ნ ა ფ ა**.** რომ გვესროლონ? მე ვთქვი, ის კაცი, გახსოვს, ხევში რომ ვიპოვნეთ?

ნ ი ნ ც ო**.** ნუ მახსნებ რა მაგ კაცის თავს და ტვინს დილა-საღამოს, მარწყევს! მშიშარა ხარ, მეტი

არაფერი. მე ვერ გავეტევი იქ, თორე მე გადავიდოდი! შენ რაში დამჭირდებოდი?! თუ არ შეგიძლია,

თქვი და რაღაცას მოვიფიქრებთ. სხვას! თუ არ მოგიკვდათ ეგ ბავშვი მანამდე!

ც ქ ნ ა ფ ა**.** წავედით, მე ვთქვი. ნინცოს უცებ სახე შეეცვალა.

ნ ი ნ ც ო**.** რა პატარა ხარ, ცქნაფი,

ც ქ ნ ა ფ ა**.** ჩუმად თქვა, ცოტა ხნის მერე თქვა,

ნ ი ნ ც ო**.** ახლა კიდე სულ დაპატარავდი. კაი ბოდიში, მაპატიე, ასე არ უნდა მეთქვა.

ოთხშაბათი

ქ ო რ ო**.** სიგარეტი გინდა?

ც ქ ნ ა ფ ა**.** კვერნაძემ თქვა, ნინცოს უთხრა, ძუძუებზე შეხედა.

ნ ი ნ ც ო**.** აქ ორს ვერ გვხედავ?

ც ქ ნ ა ფ ა**.** ნინცომ თქვა,

ნ ი ნ ც ო**.** თუ გვთავაზობ, ორივეს შემოგვთავაზე.

ქ ო რ ო**.** გინდა სიგარეტი?

ც ქ ნ ა ფ ა**.** მითხრა. არა, მე ვთქვი, გვაქვს.

ნ ი ნ ც ო**.** მე მინდა, მომიკიდე.

ქ ო რ ო**.** სერიოზული საქმე მაქვს, რაღაც ის არ გეგონოს, თამაში,

ც ქ ნ ა ფ ა**.** და მოუკიდა.

ნ ი ნ ც ო**.** აქ ორს ვერ გვხედავ?

ც ქ ნ ა ფ ა**.** გაიმეორა.

ქ ო რ ო**.** ჰო, ნუ, სერიოზული საქმეა, გოგოებო,

ც ქ ნ ა ფ ა**.** კვერნაძემ თქვა, ჩემთვის არ შემოუხედავს.

ქ ო რ ო**.** და შენ გამახსენდი, შენ რა, თქვენ გამახსენდით. სერიოზული საქმეა, მართლა.

ც ქ ნ ა ფ ა**.** თქვი რაღა, მე ვუთხარი.

ქ ო რ ო**.** ეს წრუწუნა ნახეთ რა,

ნ ი ნ ც ო**.** წესიერად, ბიჭო, აქ რაღაცა ის არ გეგონოს, ის.

ქ ო რ ო**.** ჰო კაი. მედო გახსოვთ?

ნ ი ნ ც ო**.** მედო? მედიკო? ბოზი?

ქ ო რ ო**.** ჰო.

ც ქ ნ ა ფ ა**.** მერე? რო გვახსოვს, რა.

ქ ო რ ო**.** დაიკარგა,

ნ ი ნ ც ო**.** სად?

ქ ო რ ო**.** დაიკარგა რა, არავინ არ იცის, სად არი, ერთი კვირაა არა ჩანს.

ნ ი ნ ც ო**.** მოკლავდნენ,

ქ ო რ ო**.** ალბათ,

ნ ი ნ ც ო**.** ალბათ რა, ეგრეა, მოკლეს.

ქ ო რ ო**.** ჰოდა, მაგიტომ მეც დამერხა.

ნ ი ნ ც ო**.** რა პონტში?

ქ ო რ ო**.** მაგ პონტშიც,

ც ქ ნ ა ფ ა**.** კვერნაძემ უთხრა, სიგარეტი ფეხით დასრისა, ახლო მისწია სახე, ნინცოსთან მისწია,

ჩუმად თქვა,

ქ ო რ ო**.** საქმის პონტშიც დამერხა, ბოზიშვილი ვიყო, საქმის პონტში უფრო.

ნ ი ნ ც ო**.** რა საქმის,

ც ქ ნ ა ფ ა**.** ნინცომ თქვა, სიგარეტი იმანაც ფეხით დასრისა. მე ვიცი, მე ვთქვი, წამლის ბაზარია ეგა.

ქ ო რ ო**.** ვა, ეს ნახე რა,

ც ქ ნ ა ფ ა**.** კვერნაძემ თქვა, წრუწუნა აღარ უთქვამს.

ნ ი ნ ც ო**.** წამლის?

ც ქ ნ ა ფ ა**.** მედოს წამალიც გადაჰქონდა, ამათ და იმათ შორის, ეგრეა.

ქ ო რ ო**.** ვა, ეს ნახე რა,

ც ქ ნ ა ფ ა**.** კვერნაძემ ისევ თქვა. იცი, რითი გადაჰქონდა? ნინცო დიდი თვალებით მიყურებდა.

იმითი.

ნ ი ნ ც ო**.** რაა?

ქ ო რ ო**.** შენ ამდენი საიდან იცი, გოგო?

ც ქ ნ ა ფ ა**.** მე სახელი მაქვს, ბიჭო.

ქ ო რ ო**.** ჰო კაი, კაი,

ნ ი ნ ც ო**.** რა იმითი? იმითი როგორ?

ქ ო რ ო**.** შიგნით იდებდა რა. რაღაცა ჩაბოზდა მანდ, იმიტომ დაიკარგა, კარგი გოგო იყო,

ბოზიშვილი ვიყო.

ნ ი ნ ც ო**.** იმითი გადაჰქონდა?

ც ქ ნ ა ფ ა**.** ნინცო უაზროდ იმეორებდა. და მერე ჩვენ? მე ვთქვი, კვერნაძეს შევხედე. კვერნაძემ

ისევ მოუკიდა.

ქ ო რ ო**.** თქვენ რა და ბევრი არც მიფიქრია, თქვენზე გავჩერდი, პატარები ხართ, ეჭვს არავინ

აიღებს.

ნ ი ნ ც ო**.** რაა? მეც იქ უნდა შევიდო?

ც ქ ნ ა ფ ა**.** მომეცი სიგარეტი,

ქ ო რ ო**.** არა ბოზიშვილი ვიყო, რა იქ შეიდო, მე გასწავლი რა და როგორ. პატარები ხართ, ეჭვს

თქვენზე ვერავინ აიღებს, სერიოზული ფულია, ბოზიშვილი ვიყო. იმათი ვალუტაა. ეგ რას ნიშნავს,

თუ იცი?

ნ ი ნ ც ო**.** რას?

ქ ო რ ო**.** გადაუხდი და გახვალ. აქ აღარ ჩაკვდები.

ც ქ ნ ა ფ ა**.** მოიცა, მოიცა, ნორმალურად თქვი, რა უნდა ვქნათ.

ქ ო რ ო**.** ვიცი რა, გოგოებო, დიდი ხანია მაგ საქმეში ვარ, მედოც ჩემთან ერთად იყო, სერიოზული

მაყუთია, იმათი. ხვდებით მაინც, ეგ რას ნიშნავს?

ნ ი ნ ც ო**.** მოიცა კარგი, ვთქვათ, ხოს ვამბობთ,

ც ქ ნ ა ფ ა**.** ნინცო ნელ-ნელა აზრზე მოდიოდა,

ნ ი ნ ც ო**.** მერე რა.

ქ ო რ ო**.** არაფერი, ტყით საზღვარზე გადმოიტანთ.

ნ ი ნ ც ო**.** ტყით? შიგ ხო არა გაქ?

ც ქ ნ ა ფ ა**.** მოიცა, რომელი ტყით?

ქ ო რ ო**.** იქედან, აბა ეს დანაღმულია.

ც ქ ნ ა ფ ა**.** იქ ორივე დგანან, ჩვენებიც, ისინიც.

ქ ო რ ო**.** ეგ არი საქმე, ორივეს უნდა აერიდო, წამალი იმათია, მყიდველი ჩვენი. მანდ დგანან, ბლოკპოსტიც არი, ეგ უნდა გაიარო, ეგ იმათ არც ერთს არ ეხება. აქ უნდა მოხვდეს ჩემთან, მერე კიდე მე ვიცი.

ნ ი ნ ც ო**.** დაიცა, როგორ, ვერ ვხვდები.

ც ქ ნ ა ფ ა**.** ნინცო ისევ დაბნეული ჩანდა.

ქ ო რ ო**.** ტყით გადახვალ, გზას აგიხსნი, გადახვალ რა, გადახვალთ. იქ ერთი ქალი დაგხვდება,

ბებერი, ბებო რა, ადგილსაც გეტყვი, გადმოიტან. პრობლემა გადასვლა არ არი, გადმოსვლაა.

ჩვენები არიან პრობლემა.

ნ ი ნ ც ო**.** ვააჰ,

ც ქ ნ ა ფ ა**.** ნინცომ თქვა, ფიქრობდა, ძარღვები შუბლზე ლურჯად დააჯდა.

ქ ო რ ო**.** პატარები ხართ, ეს მთლად პატარაა კიდე,

ც ქ ნ ა ფ ა**.** გადმომხედა,

ეჭვს არ აიღებენ. დაგიჭერენ? იტყვი სოკოზე ვარ, გზა ამერია, ძია, ერთ-ორი ცრემლი.

ნ ი ნ ც ო**.** სოკოზე?

ქ ო რ ო**.** ჰო, სოკოზე რა, საეჭვო რა არი მანდ? არაფერი.

ც ქ ნ ა ფ ა**.** მოიცა, კაი, ვთქვათ, სოკოზე და როგორ გადმოგვაქვს?

ქ ო რ ო**.** როგორ? მედოსნაირად შეგიძლიათ?

ც ქ ნ ა ფ ა**.** წესიერად!

ქ ო რ ო**.** ჩვეულებრივად გადმოიტანთ, პატარები ხართ, ეჭვს ვერ აიღებენ.

ნინცო**.** პატარები ხართ, პატარები ხართ. ერთი კარგად შემომხედე რა, წესიერად თქვი, გვეუბნები,

როგორ გადმოგვაქვს?

ქ ო რ ო**.** კალათით გადმოგაქვს.

ნ ი ნ ც ო**.** რა კალათით,

ქ ო რ ო**.** სოკოს საკრეფად წახვედი ტყეში. სოკოზე პირველად წახვალ თუ რა? სოკოზე არავინ

დადის თუ რა? დაგიჭერს? ეტყვი, მშიოდა ძია, მშიერი ვარ, ტყეში წამოვედი, გზა ამერია.

ც ქ ნ ა ფ ა**.** კაი, კაი, ვთქვათ, ეგრე, კალათას არ ნახავს?

ქ ო რ ო**.** კალათას ნაკლებად ნახავს, შენ უფრო გნახავს, კალათაში სოკო იქნება, რად უნდა იმას

შენი სოკო, არ წაგართმევს, არც ნახავს. ომია, ბავშვის დაკრეფილი სოკო იმას რად უნდა.

ნ ი ნ ც ო**.** რატომ ხარ დარწმუნებული?

ც ქ ნ ა ფ ა**.** მე კვერნაძეს შევხედე.

ქ ო რ ო**.** რა რატომ, ბოზიშვილი ვიყო, გზა აგერია, მშიერი ხარ, შენ კალათასთან რა უნდა,

იმისიანი ხარ, ეგრევე გადმოგატარებს.

ნ ი ნ ც ო**.** შენ რომ აგრეოდა გზა, არ შეიძლებოდა?

ქ ო რ ო**.** მე დამწვარი ვარ მაგათთან, იციან. თან მე ბიჭი ვარ. შენ გოგო ხარ, დებილი, ეჭვადაც არ

ექნებათ, ეგ რომ გაბედე.

ნ ი ნ ც ო**.** აუფ,

ც ქ ნ ა ფ ა**.** თანხა,

ქ ო რ ო**.** რა თანხა,

ც ქ ნ ა ფ ა**.** თანხა რამდენია,

ქ ო რ ო**.** შუაზე ვიყოფთ,

ნ ი ნ ც ო**.** და რამდენია,

ც ქ ნ ა ფ ა**.** კვერნაძემ თანხა თქვა. ნინცოს თვალები გაუდიდდა.

ნ ი ნ ც ო**.** ვა!

ც ქ ნ ა ფ ა**.** შემომხედა. მეც შევხედე. ცოტა ხანს ვუყურებდით ერთმანეთს. თანახმა ვარ, მე ვთქვი.

ნ ი ნ ც ო**.** მეც,

ქ ო რ ო**.** ეგრე. ხვალ წახვალთ?

ნ ი ნ ც ო**.** ხვალ?

ც ქ ნ ა ფ ა**.** ხვალ იყოს, მე ვთქვი, სიგარეტს მოვუკიდე, ოღონდ სოკოიანი კალათა დღეს და მაგ

თანხის ნახევარი ხვალ საღამოს აქ იყოს.

ქ ო რ ო**.** ეს ნახეთ რა,

ც ქ ნ ა ფ ა**.** აბა მე ეხლა სოკო სად ვკრიფო?

ნ ი ნ ც ო**.** მართალს ამბობს,

ც ქ ნ ა ფ ა**.** ნინცომ ამაყად გადმომხედა.

ნ ი ნ ც ო**.** თანხაზეც მართალს ამბობს,

ც ქ ნ ა ფ ა**.** ნინცომ ისევ გადმომხედა.

ქ ო რ ო**.** კაი, ბაზარი არ არი, შენი გულისთვის თორეე,

ც ქ ნ ა ფ ა**.** ნინცოს ისევ მკერდზე შეხედა.

ნ ი ნ ც ო**.** აუფ! ხვალ შუადღეზე დათუნას სახლთან მოვალთ, იქ იყოს დანარჩენი,

ქ ო რ ო**.** მარტო მოხვალ?

ც ქ ნ ა ფ ა**.** ისევ უყურებდა. ნინცო გამომწვევად დადგა.

ნ ი ნ ც ო**.** მარტო რატო? აქ ორს ვერა გვხედავ?

ქ ო რ ო**.** ჰო, კაი, კაი, ეგრე იყოს.

ც ქ ნ ა ფ ა**.** დათუნას სახლის შესასვლელთან იყოს დღეს სოკო. იმან ხელი წაიღო, ნინცოს ლოყაზე

უჩქმიტა.

ნ ი ნ ც ო**.** შენ, ბიჭო,

ც ქ ნ ა ფ ა**.** ნინცომ სახე გასწია,

ნ ი ნ ც ო**.** ხომ არ გავიწყდება, ვისი შვილი ვარ?

ქ ო რ ო**.** არა, ბოზიშვილი ვიყო,

ნ ი ნ ც ო**.** ჰოდა ეგრე, ეგ კარგად გახსოვდეს.

ქ ო რ ო**.** კაი, კაი. დაგიტოვოთ სიგარეტი?

ც ქ ნ ა ფ ა**.** მაიტა,

ქ ო რ ო**.** აჰა. ხვალ ხუთზე იქა ვარ.

ნ ი ნ ც ო**.** არ იქნები და... უხ შენი,

ც ქ ნ ა ფ ა**.** მიდი, მიდი, გაიარე.

ქ ო რ ო**.** კაი, იქა ვარ ხუთზე,

ც ქ ნ ა ფ ა**.** ისევ ნინცოს უთხრა, თვალი ჩაუკრა. ნინცომ ისევ გაუღიმა. ფუჰ, რა ვირია, მე ვთქვი,

თვალს რომ მოეფარა, მერე. ნინცოს შევხედე აღარ იღიმებოდა, ძარღვები ისევ ლურჯად აჯდა

შუბლზე.

ხუთშაბათი

ნ ი ნ ც ო**.** მშია,

ც ქ ნ ა ფ ა**.** ნინცოს გაუბედურებული სახე ედო,

ნ ი ნ ც ო**.** მომეცი ერთი კანფეტი.

ც ქ ნ ა ფ ა**.** თუ გინდოდა, ვერ აიღე? მე ვუთხარი,

ნ ი ნ ც ო**.** მომე რა,

ც ქ ნ ა ფ ა**.** აჰა, ჯიბიდან ამოვიღე და მივეცი. ნინცომ ამრეზით შეხედა, მერე გახსნა.

ნ ი ნ ც ო**.** უი, თან საწუწნია,

ც ქ ნ ა ფ ა**.** რა გეშველება.

ნ ი ნ ც ო**.** ომი არ იყოს, ამას შევჭამდი? ამ ბებრებს ასეთი კანფეტები რატო აქვთ, შოკოლადი მაინც

მოეცა.

ც ქ ნ ა ფ ა**.** რაც ჰქონდა, ის მოგცა.

ნ ი ნ ც ო**.** ერთი ამას შეხედე რასა ჰგავს,

ც ქ ნ ა ფ ა**.** საბავშვო ბაღის ჭიშკართან პატარა ბიჭი იყო ატუზული.

ნ ი ნ ც ო**.** რა იყო, ბიჭო, ბაღი დაკეტილია, ფაფას ვეღარა ჭამ? რა იყო, აქ რას აკეთებ, ერთი

მითხარი? დედაშენმა იცის, აქ რომ ხარ?

ქ ო რ ო**.** დედაჩემი სახლში არ არის,

ნ ი ნ ც ო**.** სად არის? .

ქ ო რ ო**.** არ არის.

ც ქ ნ ა ფ ა**.** აჰა, გამომართვი, ალექსანდრეს მოცემული კანფეტები მივეცი. გამომართვა, სწრაფად

გასწია ხელები ზურგსუკან, დამალა.

ნ ი ნ ც ო**.** ბიჭო, მადლობა არ იცი?

ც ქ ნ ა ფ ა**.** თავი დაანებე,

ქ ო რ ო**.** მადლობა,

ნ ი ნ ც ო**.** რას მალავ, წაგართმევთ? შეჭამე, შენია,

ც ქ ნ ა ფ ა**.** კაია?

ქ ო რ ო**.** კი. კი კაია.

ნ ი ნ ც ო**.** დედაშენი სადაა?

ც ქ ნ ა ფ ა**.** დედამისი ვინაა, იცი?

ნ ი ნ ც ო**.** გოგოლაა, გოგოლასია ესა. შენი და სადღაა?

ქ ო რ ო**.** სახლშია,

ნ ი ნ ც ო**.** მარტო?

ქ ო რ ო**.** უჰუმ, სძინავს. .

ნ ი ნ ც ო**.** მერე შენ აქ რას დამდგარხარ?

ქ ო რ ო**.** სძინავს, მეთქი,

ნ ი ნ ც ო**.** სძინავს და გაიღვიძებს, წადი დაახვიე ეხლა.

ქ ო რ ო**.** წავალ, აბა რას ვიზამ,

ც ქ ნ ა ფ ა**.** იმან თქვა. კანფეტი პირიდან ხელისგულზე დაიდო, მეორე ხელით ჯიბიდან შენახული

ქაღალდი ამოიღო და ხელახლა შეახვია.

ნ ი ნ ც ო**.** რას აკეთებ, ბიჭო?

ქ ო რ ო**.** მერე შევჭამ, ახლა ხო ვჭამე.

ნ ი ნ ც ო**.** კიდე ხო გაქ, ხო მოგეცით კიდე?

ქ ო რ ო**.** ჩემ დას მივცემ იმას,

ც ქ ნ ა ფ ა**.** ბიჭმა თქვა, საცოდავად შემოგვხედა.

ნ ი ნ ც ო**.** კიდე არა გაქ? მიეცი,

ც ქ ნ ა ფ ა**.** სულ მივეცი, რაც მქონდა.

ნ ი ნ ც ო**.** კაი, რა გქვია შენა?

ც ქ ნ ა ფ ა**.** ნინცომ ჰკითხა.

ქ ო რ ო**.** გიორგი, გიორგი, კიდე გვექნება, კიდე მოგცემთ, ბევრი კანფეტები გვექნება მალე და

მოგცემთ კიდე, გაიგე? შენ არ მოიწყინო.

ქ ო რ ო**.** ბევრი?

ც ქ ნ ა ფ ა**.** იმან თქვა, თვალებმოჭუტულმა შემოგვხედა. არ სჯეროდა.

ნ ი ნ ც ო**.** აბა, მალე გვექნება. ომი დამთავრდება, ყველაფერი გვექნება.

ქ ო რ ო**.** ომი დამთავრდება?

ნ ი ნ ც ო**.** დამთავრდება, აბა, სულ ხო არ იქნება?

ქ ო რ ო**.** კაი,

ც ქ ნ ა ფ ა**.** ბიჭმა თქვა,

ქ ო რ ო**.** მადლობა,

ც ქ ნ ა ფ ა**.** თქვა, უკან მოუხედავად წავიდა. არ სჯერა, მე ვთქვი, ნინცოს შევხედე. თავი კალათში ჰქონდა ჩარგული, მრავალძარღვაში ურევდა ხელებს, არც ამოუხედავს.

პარასკევი

ც ქ ნ ა ფ ა**.** სკოლის უკან, მინდორზე ვიწექით. ბოლო ღერს ვეწეოდით სათითაოდ. ნინცომ კვამლით

ერთი დიდი რგოლი გააკეთა, სიგარეტი მომაწოდა.

ნ ი ნ ც ო**.** ეი, ცქნაფი,

ც ქ ნ ა ფ ა**.** უცებ თქვა,

ნ ი ნ ც ო**.** როგორ ფიქრობ, მამაჩემი მკვდარია?

ც ქ ნ ა ფ ა**.** მოიცა ერთი!

ნ ი ნ ც ო**.** რა იყო, რა ხელი აგიკანკალდა?

ც ქ ნ ა ფ ა**.** რა ხელი ამიკანკალდა, მე ვთქვი, მეტი ვერაფერი მოვახერხე.

ნ ი ნ ც ო**.** აი, ლამარა ხო კვდება,

ც ქ ნ ა ფ ა**.** ნინცომ თქვა, ცას ახედა,

ნ ი ნ ც ო**.** და რომ ჩართავს „ჩემი ბიჭი, ჩემი საწყალი ბიჭი“, აღარ ჩერდება. გადაბმულად

მოთქვამს. მე ვიფიქრე,

ც ქ ნ ა ფ ა**.** ნინცოს ხმა გაუწყდა. რა იფიქრე, მე ვუთხარი, სიგარეტი მივაწოდე.

ნ ი ნ ც ო**.** რა ვიფიქრე და… აი ის როა, რა ჰქვია? სიკვდილის წინ აზრზე რო მოდიან.

ც ქ ნ ა ფ ა**.** აგონია,

ნ ი ნ ც ო**.** ჰო, აი ეგ. მეთქი, ხომ არ გრძნობს, რომ რამე. ხომ შეიძლება გრძნობდეს? ხო შეიძლება

რამე იყოს?

ც ქ ნ ა ფ ა**.** ნუ ბოდავ რა, მე ვთქვი.

ნ ი ნ ც ო**.** ნახე, სუ კიდია ამას ომი, რა ბედნიერია არა?

ც ქ ნ ა ფ ა**.** რომელიღაცა ჩიტი დაფრინავდა მაღლა, ცაზე. ხო, ბედნიერია, მე ვუთხარი. კარგა ხანს

ხმა არ ამოგვიღია, სკოლის უკან მინდორზე ვიწექით, ვეწეოდით.

ნ ი ნ ც ო**.** თუ თვალს არ დაახამხამებ და ისე უყურებ ცას დიდხანს, დიდხანს, ღმერთს დაინახავ,

ც ქ ნ ა ფ ა**.** მერე, ხედავ? გავხედე.

ნ ი ნ ც ო**.** ვერა,

ც ქ ნ ა ფ ა**.** ვერც მე.

ნ ი ნ ც ო**.** იწილო-ბიწილო, შროშანო-გვრიტინო,

ც ქ ნ ა ფ ა**.** ნინცომ თქვა,

ნ ი ნ ც ო**.** ალხო-მალხო, ჩიტმა გნახოს,

ც ქ ნ ა ფ ა**.** რაღაცნაირად მძიმედ ამბობდა. შენი ფესვი, ფესვმანდური, მე ვთქვი, ხმა დამეკრგა.

ნ ი ნ ც ო**.** რა იყო?

ც ქ ნ ა ფ ა**.** ნინცომ თქვა. არაფერი, ფეხებს შორის რაღაც ცხელი ვიგრძენი, თითქოს რაღაც

დამეღვარა. წამოვჯექი.

ნ ი ნ ც ო**.** რა იყო?

ც ქ ნ ა ფ ა**.** არაფერი, ისევ ვუთხარი. მოვალ ეხლავე, მეფსმება. სკოლის დაქცეულ ტუალეტში

შევედი. ეგ იყო. ტრუსზე დიდი, წითელი ლაქა მქონდა. სწრაფად გამოვედი, დერეფანში ერთადერთ

შერჩენილ ჭუჭყიან ფარდასთან მივედი და ბოლო გადავახიე. ტუალეტში აღარ შევსულვარ, დავკეცე,

იქვე ჩავიდე ფეხებს შორის. გამოვედი, ნინცოს მივუახლოვდი, ისევ გვერდით დავუჯექი.

ნ ი ნ ც ო**.** რა იყო?

ც ქ ნ ა ფ ა**.** არაფერი. მე ვუთხარი, თვალი ავარიდე.

ნ ი ნ ც ო**.** რა გატირებს, ცქნაფუშ, გაგიჟდი? რა გატირებს, გოგო, გეშინია? რისა გეშინია, ჩიტივითა

ხარ, პატარა ხარ, ცქნაფა ხარ. ისე გადახვალ, გადმოხვალ, კაცი ვერ გაიგებს. შენ ვინ რას

დაგაკლებს, ისეთი მსუბუქი ხარ, ისეთი ჩიტი ხარ. ჩიტი ხარ, გაიგე? ჩიტი. ეე მაღლა ხარ, სუ მაღლა,

ცაზე ხარ, ცქნაფუშ, ცაზე ჩიტი ხარ, აი ასე, აი ასე.

ც ქ ნ ა ფ ა**.** შენ რაღა გატირებს?

ნ ი ნ ც ო**.** ცას დიდხანს რომ ვუყურე, თვალები მეტკინა.

ხუთშაბათი

ც ქ ნ ა ფ ა**.** მანქანა გააჩერეს. ერთი გადმოვიდა და მითხრა:

ქ ო რ ო**.** აქ ცხოვრობ, გოგო, შენ?

ც ქ ნ ა ფ ა**.** დიახ, მე ვუთხარი.

ქ ო რ ო**.** მერე პატრონი არა გყავს? აქ რას დადიხარ?

ც ქ ნ ა ფ ა**.** რძე წამოვიღე ნათესავისგან. იმან მანქანისკენ გაიხედა.

ქ ო რ ო**.** მიეცი და წამო,

ც ქ ნ ა ფ ა**.** იქიდან უთხრეს.

ქ ო რ ო**.** ვისი ხარ შენ?

ც ქ ნ ა ფ ა**.** ბორიასი, გარდავაძის, მე ვუთხარი.

ქ ო რ ო**.** რას მალავ მაგ რძეს, წაგართმევ?

ქ ო რ ო**.** ბორიასი ვარო,

ც ქ ნ ა ფ ა**.** მანქანისკენ თქვა.

ქ ო რ ო**.** ხოდა მიეცი და წავედით,

ქ ო რ ო**.** სამი მკვდარი გყავთ, აგე, ფურცლები.

ც ქ ნ ა ფ ა**.** ეს რა არი?

ქ ო რ ო**.** ნუ იბუზები, სამი მკვდარია თქვენთან, მოწმობებია.

ქ ო რ ო**.** მერაბა იცი, გოცაძე? ჰოდა, იმას წაუღე, დანარჩენს ის იზამს, აიღე ეხლა.

ც ქ ნ ა ფ ა**.** კაი,

ქ ო რ ო**.** მერაბას მიეცი,

ც ქ ნ ა ფ ა**.** გამიმეორა.

ქ ო რ ო**.** ჰე, ჰე წავედით,

ც ქ ნ ა ფ ა**.** მანქანიდან უთხრეს.

ქ ო რ ო**.** ნუ იყურები, გოგო, ეგრე, მამაშენი არ არი მანდ. ბორიასი არა ხარ?

ც ქ ნ ა ფ ა**.** ჰო,

ქ ო რ ო**.** ჰოდა არ არი მანდ, სხვებია. არ გახსნა და არ ნახო, გაიგე? მერაბას მიეცი პირდაპირ. არ

არი მკვდრები შენი საქმე.

ც ქ ნ ა ფ ა**.** დიახ, მე ვუთხარი. ჩაჯდა მანქანაში და წავიდნენ. სანამ თვალს არ მიეფარნენ, იქ

ვიდექი. ფურცლებს ჯიბეში რომ ვიდებდი, რძის ბოთლი კინაღამ გამივარდა ხელიდან. ვფიქრობ:

აგერ ხომ ვდგავარ, აი, იმ ხემდე ნაბიჯებს დავითვლი, თუ ლუწი იქნება, გავხსნი, თუ კენტი \_ არა.

ას ორმოცდარვა ნაბიჯი იყო. ხესთან გავჩერდი, მერე მეორე მხრიდან მოვუარე, ძირში ჩავჯექი და

ფურცლები ამოვიღე. ლამაზად გადავკეცე და სათითაოდ დავაწყვე მიწაზე. ცოტა ხანს ვუყურებდი.

მერე გათვლა დავიწყე.

ქ ო რ ო**.** ალხო-მალხო-ჩიტმა-გნახოს.

ც ქ ნ ა ფ ა**.** შუანა იყო. იმას მოუწია. ჯერ ის გავხსენი. მერე კიდევ გავითვალე, მერე მარჯვენა

გავხსენი. მერე მარცხენა. კიდევ ვიჯექი ცოტა ხანს. ჩემ წინ მინდორი იყო, დიდი მინდორი იყო,

მარტო დიდი მინდორი. დანაღმული მინდორი. ჭრიჭინების ხმა ისმოდა და ცხელოდა. მერე ჩემი ძმა

გამახსენდა. ავდექი ბოთლი და ფურცლები ავიღე და სანამ სახლისკენ გადავუხვევდი,

საპირისპირო მხარეს წავედი, ხიდისკენ. ნათელა შემხვდა, ნინცოს მეზობელი.

ქ ო რ ო**.** სად მიდიხარ, გოგო?

ც ქ ნ ა ფ ა**.** დამიძახა. ხიდზე, მე ვუთხარი.

ქ ო რ ო**.** რა ჯანდაბა გინდა ხიდზე?

ც ქ ნ ა ფ ა**.** საქმე მაქვს.

ქ ო რ ო**.** რა ჯანდაბის საქმე გაქვს? სამი საათი ხდება. დაბომბვა არ დაიწყონ.

ც ქ ნ ა ფ ა**.** ჯერ არ დაიწყებენ.

ქ ო რ ო**.** ძაან იცი შენ, როდის დაიწყებენ, წამოდი სახლში, დედაშენს რაღაცა გაუკეთე.

ც ქ ნ ა ფ ა**.** ვუკეთებ, აი, რძე მიმაქვს. ბოთლი დავანახვე.

ქ ო რ ო**.** რისი რძეა?

ც ქ ნ ა ფ ა**.** თხის, ჯალაღანიძეებმა მომცეს.

ქ ო რ ო**.** მერე ეგ ვითომ არ მისცემს ალერგიას?

ც ქ ნ ა ფ ა**.** რავი აბა, მოვსინჯავთ.

ქ ო რ ო**.** სულ აღარა აქვს ხო? დედა, რა საცოდავია ეგ ქალი, ქალია თუ ბავშვი საცოდავი, ვეღარ

გავიგე,

ც ქ ნ ა ფ ა**.** ხო აღარ აქვს, მე ვთქვი..

ქ ო რ ო**.** ცქნაფა შვილო, მოიწიე აქეთ, რაღაცა გითხრა,

ც ქ ნ ა ფ ა**.** ნათელამ ხმას დაუწია, წელში მოიხარა,

ქ ო რ ო**.** მოიწიე.

ც ქ ნ ა ფ ა**.** რა იყო?

ქ ო რ ო**.** მოიწიე და გეტყვი. იმ შენ დაქალს,

ც ქ ნ ა ფ ა**.** კიდევ უფრო დაუწია ხმას,

ქ ო რ ო**.** კანი რომ ასკდება ტანზე, ერთი უთხარი, წესიერად მოიქცეს, მაგას ჰგონია, რახან ომია,

ვეღარაფერს ვიგებთ?

ც ქ ნ ა ფ ა**.** რა მოხდა?.

ქ ო რ ო**.** ბავშვებმა დაინახეს, ცუდად დაძვრება ეგ იმათთან. ვინმემ გაუგოს ჩვენიანმა,

დაასიკვდილებენ! თუ მეგობარი ხარ მაგისი, დაუშალე, თუ არადა, ნუ დადიხარ საერთოდ

მაგასთან! მაგრამ მაგას თუ ჯიშში აქ ეგა, შენ დაუშლი? არც დედამისი იყო მთლად სუფთა წყლის

დამლევი, შენ რომ იცოდე.

ც ქ ნ ა ფ ა**.** კარგი, ვეტყვი, ნათელა დეიდა.

ქ ო რ ო**.** ახლა იმას კი ნუ ეტყვი, მე რომ გითხარი,

ც ქ ნ ა ფ ა**.** ნათელამა თქვა, ხმას აუწია. არა მაგას არ ვეტყვი.

ქ ო რ ო**.** გოგო! ხიდს დაბომბავენო, ასე თქვეს და დროზე წამოდი მანდედან.

ც ქ ნ ა ფ ა**.** არ მიპასუხია, სწრაფად გავშორდი. ხიდზე გავედი. ბოთლი ძირს დავდგი. მორყეულ

მოაჯირზე გადავეკიდე და მდინარეს ჩავხედე. ისე მშვიდად მოდიოდა. ისეთი მშვიდი იყო. ჯიბიდან

ფურცლები ამოვიღე. ჯერ ერთისგან გავაკეთე თვითმფრინავი, მერე მეორისგან, მერე მესამისგან,

და ერთმანეთის მიყოლებით გავუშვი. ერთხანს იფრინეს, იფრინეს. ხიდის მეორე მხარეს

გადავირბინე და იქიდანაც ვუყურე. დინებას მიჰქონდა. სანამ თვალს არ მიეფარნენ, იქ ვიყავი.

ყველაზე ლამაზი მამაშენის თვითმფრინავი იყო, ნინცო. ყველაზე დიდხანსაც ეგ ფრენდა.

პარასკევი

ც ქ ნ ა ფ ა**.** რომელი საათია, მე ვთქვი, რას იგვიანებს, მაგის დრო გვაქვს?

ნ ი ნ ც ო**.** მოვა რა, რა იყო,

ც ქ ნ ა ფ ა**.** ნინცომ თქვა,

ნ ი ნ ც ო**.** რა ეკლებზე ზიხარ.

ც ქ ნ ა ფ ა**.** ცენტრალურ ქუჩაზე გამოვედით. რასაც გუშინ გადავურჩით იმის მერე..

ნ ი ნ ც ო**.** მოიცა რა, არ იფიქრო და ეგ არი.

ც ქ ნ ა ფ ა**.** შეიძლება არც მოვიდეს, მე ვთქვი, ვეღარ გავძელი, რომ არ მეთქვა.

ნ ი ნ ც ო**.** ეგრე ფიქრობ? სად წავა. მოვა როდისმე. არა მგონია, ეგეთი ახვარი იყოს.

ც ქ ნ ა ფ ა**.** რა სასაცილოა ხანდახან..

ნ ი ნ ც ო**.** ძალიან სასაცილოა. ჰო, ძაან კაცობს,

ც ქ ნ ა ფ ა**.** ეგ ჩვენზე ერთი წლით დიდია ხო?

ნ ი ნ ც ო**.** ორით, არ გახსოვს შარშან სკოლიდან რომ გააგდეს?

ც ქ ნ ა ფ ა**.** ჰო, ეგ მახოვს. მე მგონი, მოსწონხარ.

ნ ი ნ ც ო**.** ხოო?

ც ქ ნ ა ფ ა**.** ნინცო გაიპრანჭა.

ნ ი ნ ც ო**.** ეგრე გგონია?

ც ქ ნ ა ფ ა**.** რავი, მხრები ავიჩეჩე, შენ ხო ყველას მოსწონხარ.

ნ ი ნ ც ო**.** ხოო?

ც ქ ნ ა ფ ა**.** ნინცომ მკერდზე დაიხედა. ხო მაგიტომ, მე ვუთხარი.

ნ ი ნ ც ო**.** დებილო, შენც გექნება როდისმე, რა იყო.

ც ქ ნ ა ფ ა**.** რათ მინდა, ტვირთია, გაცინება მინდოდა, მაგრამ არ გამომივიდა.

ნ ი ნ ც ო**.** გშურს, მეტი არაფერი,

ც ქ ნ ა ფ ა**.** მშუურს? რა მშურს?

ნ ი ნ ც ო**.** რა გშურს? ყველა მე რომ მაქცევს ყურადღებას, ის.

ც ქ ნ ა ფ ა**.** ყურადღებასაც გააჩნია.

ნ ი ნ ც ო**.** რისი თქმა გინდა?

ც ქ ნ ა ფ ა**.** არაფრის, მოვრჩეთ.

ნ ი ნ ც ო**.** გშურს.

ც ქ ნ ა ფ ა**.** აღარაფერი მიპასუხია, იმ წუთში ძალიან საწყალი იყო, შემეცოდა. ერთხანს ჩუმად

ვიყავით. ისე, რახან ომია, არ გეგონოს, ვერავინ ვერაფერს იგებდეს, მაინც ვერ მოვითმინე.

ნ ი ნ ც ო**.** შურიანი ხარ, მეტი არაფერი, შურიანო!

ც ქ ნ ა ფ ა**.** ცოტაც და იტირებდა. ვიცოდი, ვიცნობდი, არასოდეს გატყდებოდა. თან შემეცოდა,

ძალიან შემეცოდა. ჩუმად ვიყავით, ხმას არ ვიღებდით. გაუნძრევლად ვისხედით მინებჩალეწილი,

ნახევრად დანგრეული წიგნის მაღაზიის წინ. კვერნაძე არ ჩანდა. მე ჯოხით მტვრიან მიწაზე ხატვა

დავიწყე. ნინცომ ჯიბიდან ლაქი ამოიღო, ფრჩხილებზე დაიწყო წასმა. თავდახრილი იყო, ხმას არ

იღებდა. მე დავხატავდი, მერე ფეხით წავშლიდი, დავხატავდი, მერე ისევ წავშლიდი.

ნ ი ნ ც ო**.** ნუ ამტვერებ ერთი რა,

ც ქ ნ ა ფ ა**.** შემომიღრინა. აღარაფერი მითქვამს. ჩვენ წინ ბიჭებმა ჩაირბინეს. ერთს ხელში კნუტი

ეჭირა, საშინლად აჩხავლებდა.

ნ ი ნ ც ო**.** დაანებე მაგ კატას თავი, შე ნაბიჭვარო. რა გინდა მაგ კატასთან, რას აწვალებ?

ავანტყოფია,

ც ქ ნ ა ფ ა**.** ერთმა უთხრა.

ქ ო რ ო**.** ავანტყოფია,

ც ქ ნ ა ფ ა**.** მეორემ თქვა,

ქ ო რ ო**.** ხევში ვიპოვნეთ.

ც ქ ნ ა ფ ა**.** რაც არ უნდა იყოს, ხელი გაუშვი,

ქ ო რ ო**.** ხელი გასწიე, გოგო,

ც ქ ნ ა ფ ა**.** იმან იღრიალა, გაქცევა სცადა. ნინცომ საყელოში ჩაავლო ხელი, მეორე ხელით

აჩხავლებული კნუტი გამოჰგლიჯა. ბიჭმა ფეხი მოუქნია, ნინცომ აიცილა.

ქ ო რ ო**.** შე მწოველო!

ც ქ ნ ა ფ ა**.** დაიყვირა,

ქ ო რ ო**.** შე მწოველო!

ქ ო რ ო**.** ნინცო, შე მწოველო!

ც ქ ნ ა ფ ა**.** მეორემაც დაიძახა და თავქუდმოგლეჯილი გაიქცა.

ქ ო რ ო**.** შენ გგონია, არ ვიცი? მე თვითონ დაგინახე. საგუშაგოზე დაგინახე, იმათ კაცთან რასაც

აკეთებდი.

ც ქ ნ ა ფ ა**.** ნინცომ უცებ უშვა ხელი, უკან გადგა.

ქ ო რ ო**.** ნაბოზვარო შენ,

ც ქ ნ ა ფ ა**.** ნინცოს შევხედე. ფერი აღარ ედო. რა, ბიჭო?! რა, ბიჭო?! გაიმეორე. სანამ

შემობრუნდებოდა, წიხლი მივარტყი, ჩაიკეცა, მუხლებზე დადგა, მთელი ძალით ისევ მივარტყი

ზურგში. რა, ბიჭო?! გაიმეორე, მეთქი. გაიმეორე, მთელი ძალით ახლა ფეხი მივარტყი სახეში.

ცხვირიდან სისხლი თქრიალით წასკდა, უფრო მოიკუტა.

ნ ი ნ ც ო**.** ცქნაფა!

ც ქ ნ ა ფ ა**.** ნინცომ დაიკივლა, მისი იქ ყოფნა აღარც მახსოვდა, უკნიდან მომვარდა, ხელები

დამიჭირა,

ნ ი ნ ც ო**.** თავი დაანებე, თავი დაანებე, გოგო, არ მოკლა!

ც ქ ნ ა ფ ა**.** უნდა მოვკლა! უნდა მოვკლა!

ნ ი ნ ც ო**.** თავი დაანებე, შეხედე რა უქენი.

ც ქ ნ ა ფ ა**.** გამიშვი, გამიშვი-მეთქი! უნდა მოვკლა!

ნ ი ნ ც ო**.** ბავშვია, რა უნდა მოკლა,

ც ქ ნ ა ფ ა**.** ნინცო უკნიდან მთელი ტანით ამეკრა. იმან დრო იხელთა, გასისხლიანებული თავი

ძლივს წამოსწია, ბარბაცით წამოდგა და გაიქცა. უნდა მოვკლა! ისევ დავიხავლე, ნინცომ ფეხი

დამიდო, ორივე ერთდროულად წავიქეცით.

ქ ო რ ო**.** ეგ თუ შეგარჩინოთ, ეგ თუ შეგარჩინოთ, ნახეთ, თქვე ბოზებო, ბოზებო!

ც ქ ნ ა ფ ა**.** იმან მოგვაძახა, უკვე შორიდან მოგვაძახა. მარტო იმის ზურგს მოვკარი თვალი. პირში

სისხლის და მტვრის გემო ვიგრძენი, სახეზე ხელები ავიფარე.

ხუთშაბათი

ც ქ ნ ა ფ ა**.** რძეზე მოვედი, მელანო დეიდა, მე ვუთხარი.

ქ ო რ ო**.** ბოთლი გაქ?

ც ქ ნ ა ფ ა**.** იმან მკითხა, ჭიშკრიდან თავი გამოყო. კი მაქვს, გავუწოდე.

ქ ო რ ო**.** მოგიტან ეხლავე, შემოდი, დამელოდე აქა.

ც ქ ნ ა ფ ა**.** იქვე დავდექი. სწრაფად გაიქცა სახლისკენ. რაღაც ხმაური მოდიოდა იქედან, ვერ

ვარკვევდი, ღმუილის მსგავსი. ვიფიქრე, მისი ქმარი იყო. ინვალიდი ქმარი ჰყავდა, ცალი ფეხი არ

ჰქონდა. წინა ომში დაკარგა. წინა ომი მე არ მახსოვს, პატარა ვიყავი, მაგრამ უფეხო კაცი მახსოვს,

რომ დავინახე, დამამახსოვრდა. სულ მეშინოდა. ნინცოს ვუთხარი ერთხელ. ნინცომ დამცინა, მერე

გამოტყდა, მაგასაც ეშინოდა. მელანო მალე გამოვიდა, რძიანი ბოთლი მომაწოდა. სახლიდან ისევ

მოისმა ყვირილი.

ქ ო რ ო**.** ცეცხლი დალიე,

ც ქ ნ ა ფ ა**.** მელანომ ზურგსუკან თქვა. არაფერი მითქვამს, ბოთლი უხმოდ გამოვართვი.

ქ ო რ ო**.** რას შვება, გოგო? სულ არა აქვს?

ც ქ ნ ა ფ ა**.** არა.

ქ ო რ ო**.** თხის რძე კარგია. იქნება და შეასვას, მე მაგითი გავზარდე ჩემი შვილები. არადა

მახსოვს, შენ დროს იმდენი ჰქონდა, კარგარეთლების ბავშვებს აჭამა, ორივეს. ახლა რა სჭირს

კიდე და ომია, რძე კი არადა, სული რომ გვიდგას, არ გიკვირს?

ც ქ ნ ა ფ ა**.** კი, მიკვირს.

ქ ო რ ო**.** ჩაი დაალევნე, გოგო, ბევრი ჩაი, შენ გაუკეთე და დაალევინე, გაიგე?

ც ქ ნ ა ფ ა**.** არა სვამს, დალევს თუ არა, არწყევს და აღარა სვამს.

ქ ო რ ო**.** დედა, რა ყველა არწყევს ამ ქალაქში.

ც ქ ნ ა ფ ა**.** კაი, მელანო დეიდა, მადლობა. გამოვბრუნდი და ქ ო რ ო**.** თქვენი დედა მოვტყან ყველასი!

ც ქ ნ ა ფ ა**.** მელანოს ქმარმა იღრიალა. აივანზე იყო გამოსული, ცალი ხელით მოაჯირს ეყრდნობოდა, მეორე ხელში ავტომატი ეჭირა.

ქ ო რ ო**.** ამათი დედა მოვტყან ყველასი!

ც ქ ნ ა ფ ა**.** ისევ იღრიალია,

ქ ო რ ო**.** თუ ომია, ომის იყოს!

ც ქ ნ ა ფ ა**.** ავტომატის ჯერი გადაატარა ჰაერში.

ქ ო რ ო**.** მიშველეთ! დაწექი, დაწექი, ცქნაფა, შვილო!

ც ქ ნ ა ფ ა**.** შეშინება ვერც მოვასწარი. ერთადერთი, რაც მახსოვდა, რძის ბოთლი იყო. იმის

მაგივრად, მუცელზე დავწოლილიყავი და თავი ჩამერგო, გულაღმა დავწექი, რძიანი ბოთლი გულზე

მივიხუტე. იმან ვერ გაიგო, როგორ მიეპარა მელანო ზურგიდან. ხელი ჰკრა, ეს უცებ გადაიქცა

მოაჯირზე, ერთი ხელით ჩამოეკიდა, წონასწრობა რომ შეენარჩუნებინა. ავტომატი ხელიდან

გაუვარდატე. .

ქ ო რ ო**.** შენი სიკვდილი იქნას!

ც ქ ნ ა ფ ა**.** მელანომ დაიწივლა. სანამ წამოვდგებოდი და ჭიშკარს გამოვიხურავდი, დავინახე,

თვითონ მელანო ეხმარებოდა წამოდგომაში. ის კი ხმამაღლა ტიროდა პატარა ბავშვივით.

პარასკევი

ნ ი ნ ც ო**.** ტუჩი გაქვს გახეთქილი,

ც ქ ნ ა ფ ა**.** ნინცომ თქვა, სველი ცხვირსახოცი მომაწოდა,

ნ ი ნ ც ო**.** დაიდე.

ც ქ ნ ა ფ ა**.** მითხარი, მითხარი, მართალი თქვა?

ნ ი ნ ც ო**.** დაიდე, გაგისივდება,

ც ქ ნ ა ფ ა**.** მითხარი! მითხარი!

ნ ი ნ ც ო**.** არა,

ც ქ ნ ა ფ ა**.** დაიფიცე!

ნ ი ნ ც ო**.** არა-მეთქი გეუბნები, თუ გინდა, დაიჯერე, თუ გინდა, არა.

ც ქ ნ ა ფ ა**.** მითხარი, ნინცო! მითხარი, მაინც ვიქნები შენი მეგობარი, მითხარი.

ნ ი ნ ც ო**.** არა მეთქი, ,

ქ ო რ ო**.** არა, არა, არა!

ც ქ ნ ა ფ ა**.** კაი. მე ვუთხარი, მე მაინც ვარ შენი მეგობარი, ნინცო.

ნ ი ნ ც ო**.** დაიდე, ცივი უნდა გედოს, გაგისივდება, ზღაპრების თავი გაქვს დედაშენთან?

ც ქ ნ ა ფ ა**.** ვერც შეამჩნევს, ვეღარაფერს ამჩნევს. წამო, წავიდეთ.

ნ ი ნ ც ო**.** მოიცა, ჭუჭყიანი ხარ. აზელილი გაქვს მტერი სახეზე.

ც ქ ნ ა ფ ა**.** ისევ დაისველა და ისევ მომისვა. როცა შემეხო, თვალებში შევხედე. ამარიდა. ნინცო, მე

ვთქვი, ცრემლები გადავყლაპე.

ნ ი ნ ც ო. რა,

ც ქ ნ ა ფ ა**.** არავის არ ვეტყვი, რაც მოხდა საგუშაგოზე. კნუტი?

ნ ი ნ ც ო**.** რა ვიცი, გაიქცა,

ც ქ ნ ა ფ ა**.** არა უშავს, მე ვთქვი, გაღიმება ვცადე, მაინც ქეციანი იყო.

ხუთშაბათი

ც ქ ნ ა ფ ა**.** კაცს მძაფრი სუნი ასდიოდა.

ნ ი ნ ც ო**.** გვშია, ბიძია, სოკოზე მაგიტომ წავედით,

ც ქ ნ ა ფ ა**.** ნინცომ თქვა.

ქ ო რ ო**.** მე შენი ბიძია არა ვარ!

ც ქ ნ ა ფ ა**.** ძალიან მძაფრი სუნი ასდიოდა.

ნ ი ნ ც ო**.** ბოდიში, ბიძია,

ც ქ ნ ა ფ ა**.** ნინცომ თქვა, უაზროდ გაიმეორა. ნინცო, ხელი გავკარი. შემომხედა. თვალები ჰქონდა

გადიდებული და მეც. ალბათ მეც. ხელი ხელზე მოვუჭირე და

ქ ო რ ო**.** ხმა! ზედმეტი ხმა არ გავიგონო!

ქ ო რ ო**.** რამდენი წლისა ხარ, ერთი მითხარი,

ც ქ ნ ა ფ ა**.** მეორემ თქვა. იმას სხვანაირი ფორმა ეცვა. კარები გამოაღო, კარადის.

ქ ო რ ო**.** გინდა, ბიჭო?

ც ქ ნ ა ფ ა**.** ამას უთხრა.

ქ ო რ ო**.** მოაშორე, ყელს მიწვავს,

ც ქ ნ ა ფ ა**.** ამან თქვა.

ქ ო რ ო**.** რამდენი წლისა ხარ-მეთქი?

ნ ი ნ ც ო**.** ცამეტის,

ც ქ ნ ა ფ ა**.** ნინცომ თქვა. ძლივს თქვა.

ქ ო რ ო**.** შენა, გოგო?

ც ქ ნ ა ფ ა**.** მეც, მე ვთქვი, მეც ცამეტისა ვარ.

ქ ო რ ო**.** შეენც?

ნ ი ნ ც ო**.** კლასელები ვართ,

ქ ო რ ო**.** მერე ამხელა გოგოებმა არ იცით, სად უნდა იაროთ,

ც ქ ნ ა ფ ა**.** არ იცით, რა ხდება აქ?

ქ ო რ ო**.** არ იცით? რა სოკო, ბოზიშვილი ვიყო, რა სოკო!

ქ ო რ ო**.** კაი, შეჩემა, რა ნერვებს იშლი,

ც ქ ნ ა ფ ა**.** მეორემ უთხრა, ფორმიანმა.

ქ ო რ ო**.** აბა რა სოკო, ჩემი დედა მოვტყან,

ც ქ ნ ა ფ ა**.** ამან თქვა,

ქ ო რ ო**.** რა სოკო! როდის ამოგვწყვიტავენ, არავინ ვიცით.

ც ქ ნ ა ფ ა**.** ადგა. კალათა იდო ჩვენი, იმას ფეხი წაჰკრა. ნინცომ ხელი უფრო მაგრად მომიჭირა. არ

ვიცოდით, ბიძია, მე ვთქვი, სახლში ძალიან გვშია. პატარა ძმა მყავს, იმასაც შია. ამას ბებია ჰყავს

ცუდად, იმასაც შია. ბევრი ვიფიქრეთ, მერე სოკოზე წავედით. გზაც აგვერია, აქეთ გზები კიდევ ჩვენ

არ ვიცით, არ ვიცით, მე ვთქვი.

ქ ო რ ო**.** შენ კაი, ჰო, ამას არაფერი ეტყობა შიმშილის,

ც ქ ნ ა ფ ა**.** ნინცოს მკერდზე შეხედა. ნინცო მხრებში მოიხარა.

ქ ო რ ო**.** ისე და ეს სოკო მთლად არ ჰგავს ახალდაკრეფილს.

ც ქ ნ ა ფ ა**.** ნინცომ ხელი მომიჭირა, მე ფრჩხილები ჩავარჭე.

ქ ო რ ო**.** ნახეს, გაჩხრიკეს?

ც ქ ნ ა ფ ა**.** მეორემ ჰკითხა.

ქ ო რ ო**.** კი,

ც ქ ნ ა ფ ა**.** ამან უთხრა,

ქ ო რ ო**.** არაფერი აქვთ, ტურტლიან გოგოს რა უნდა ჰქონდეს.

ქ ო რ ო**.** სოკო,

ც ქ ნ ა ფ ა**.** ფორმიანმა გადაკრა,

ქ ო რ ო**.** სოკო. სკოლაში, ბაღში გგონიათ თქვენი თავი. ომია. ომი რომაა, გავიწყდებათ. ომია.

ც ქ ნ ა ფ ა**.** დიახ, ვიცით, მე ვთქვი, მამაჩემი ომშია, ამის მამაც.

ქ ო რ ო**.** მამაშენი? რა გვარი ხარ? ვინ ხართ საერთოდ, რა გქვიათ?

ც ქ ნ ა ფ ა**.** მე ქეთევანი ვარ, გარდავაძე, ბორია გარდავაძის.

ნ ი ნ ც ო**.** ნინო როგავა.

ქ ო რ ო**.** როგავა?

ც ქ ნ ა ფ ა**.** ფორმიანმა მეორეს შეხედა.

ნ ი ნ ც ო**.** დიახ,

ქ ო რ ო**.** სახელები კი ჰქვიათ ისეთი, სულ წმინდანების. ოტია როგავასი რა ხარ?

ც ქ ნ ა ფ ა**.** ფორმიანმა ისევ შეხედა, მეორეს შეხედა.

ნ ი ნ ც ო**.** შვილი,

ც ქ ნ ა ფ ა**.** ახლა ორივემ ერთდროულად შეხედეს ერთმანეთს, ახლა მე მოვუჭირე.

ქ ო რ ო**.** შვილი?

ც ქ ნ ა ფ ა**.** ნინცომ ხელი გამაშვებინა და შემომხედა. ნინცო, მე ვთქვი, ძლივს ვთქვი. ნინცომ ისევ

შემომხედა. მერე იმათ შეხედა, მსუბუქად იდაყვი გამკრა.

ნ ი ნ ც ო**.** რა რა რა ხდება? რატომ მიყურებ ეგრე ბიძია? ,

ქ ო რ ო**.** როგორ გიყურებ,

ც ქ ნ ა ფ ა**.** დაიბნა.

ნ ი ნ ც ო**.** ეგრე რატომ თქვი? რა სახე გადევს? რა, მამაჩემს რამე დაემართა? ა? დაემართა და მე

არ ვიცი?

ც ქ ნ ა ფ ა**.** იმათ ისევ ერთმანეთს შეხედეს და უცებ ნინცომ

ნ ი ნ ც ო**.** აააააააააააააააააააააა,

ც ქ ნ ა ფ ა**.** თქვა,

ქ ო რ ო**.** აააააააააააა,

ც ქ ნ ა ფ ა**.** სკამიდან პირდაპირ თავქვე დაეცა.

ქ ო რ ო**.** ბოზიშვილი ვიყო, ბოზიშვილი ვიყო,

ქ ო რ ო**.** პირი გაუხსენი. მომეშველე, მომეშველე, პირი გაუხსენი, პირი გაუხსენი, გაუჩერე ფეხები,

ფეხები გაუჩერე, ჩემი დედა მოვტყან, წყალი.

ც ქ ნ ა ფ ა**.** ნინცოს დააჯდა ფეხებზე, ეს დააჯდა, იმან, ფორმიანმა, ყბა გაუხსნა,

ქ ო რ ო**.** წყალი!

ც ქ ნ ა ფ ა**.** მითხრა,

ქ ო რ ო**.** წყალი დროზე, შენი დედა მოვტყან, გარეთ არი, გარეთ გადი კარებთან!

ც ქ ნ ა ფ ა**.** გარეთ იყო, კარებთან, ჭუჭყიანი ვედრო. ის ავიღე.

ქ ო რ ო**.** დაასხი, რას მიყურებ, დროზე დაასხი!

ც ქ ნ ა ფ ა**.** დავასხი და

ნ ი ნ ც ო**.** ააჰჰხ!

ც ქ ნ ა ფ ა**.** ნინცომ თქვა, ამოისუნთქა. ეპილეფსია აქვს, მე ვთქვი, ჩუმად ვთქვი, ცარიელი ვედრო

იატაკზე დავდგი, ასე იცის ხანდახან.

ქ ო რ ო**.** ბოზიშვილი ვიყო, ამის სიკვდილიღა მინდოდა?

ც ქ ნ ა ფ ა**.** ნინცო წამოდგა, მუხლებზე დადგა, სველი იყო. თმაც სველი ჰქონდა.

ქ ო რ ო**.** წადით,

ც ქ ნ ა ფ ა**.** ნინცომ კალათზე მანიშნა, კარი გააღო, კალათი ავიღე,

ქ ო რ ო**.** წადით, დროზე წადით!

ც ქ ნ ა ფ ა**.** ნახვამდის და გმადლობთ, მე ვთქვი, კარი გამოვიხურე. სწრაფად წამოვედით.

ნ ი ნ ც ო**.** მგონი, გადავრჩით, სულ სველი ვარ.

ც ქ ნ ა ფ ა**.** არ ვუპასუხე. ძალიან სწრაფად მივდიოდით. აღარავინ შეგვხვედრია. ტყით გავედით,

ბილიკებით. ცოტა რომ გავიარეთ,

ნ ი ნ ც ო**.** ეი, ცქნაფ, დაიცადე,

ც ქ ნ ა ფ ა**.** გავჩერდი. კალათა დავდგი. ნინცომ კალათა ამოატრიალა, სოკო ძირს დაყარა, კალათს

ფსკერი ააძრო, იქედან ამოიღო, ჯერ შემომხედა, მერე ლიფში ჩაიდო. სოკო ფეხით მიყარ-მოყარა,

ნ ი ნ ც ო**.** ამას ღორი შეჭამს,

ც ქ ნ ა ფ ა**.** მერე კალათა მოისროლა,

ნ ი ნ ც ო**.** ამას რავი, რა შეჭამს,

ც ქ ნ ა ფ ა**.** თქვა.

ნ ი ნ ც ო**.** ლიფი რომ გეცვას, შენი იქნებოდა ეს პატივი,

ც ქ ნ ა ფ ა**.** იჰ, მე ვთქვი. დავიღალე, ვიყოთ რა ცოტა ხანს.

ნ ი ნ ც ო**.** ვიყოთ რა,

ც ქ ნ ა ფ ა**.** ხელით ლიფი მოისინჯა. ფეხები გაშალა, ძირს დაწვა, მე ვიჯექი.

ნ ი ნ ც ო**.** არა რა, ცქნაფუშ, თქვი, როგორ გამომივიდა? ხო მაგარად გამომივიდა, ხო მაგარი ვარ,

ჰა? ხო ვარ?

ც ქ ნ ა ფ ა**.** ხარ, ხარ.

ნ ი ნ ც ო**.** ჰეი, ცქნაფი, ეპილეფსია რა არი?

ც ქ ნ ა ფ ა**.** არაფერი, დაიკიდე.

ნ ი ნ ც ო**.** გამოყლევებულები, როგორ დაიჯერეს.

ც ქ ნ ა ფ ა**.** ხმა არ ამომოიღია.

ნ ი ნ ც ო**.** მამაჩემი ღმერთია, მამაჩემს რა მოკლავს,

ც ქ ნ ა ფ ა**.** ნინცომ თქვა, ცოტა ხნის მერე თქვა. ნეტა სიგარეტი გვქონდეს, მე ვთქვი, მეც დავწექი

მიწაზე და თვალები დავხუჭე.

პარასკევი

ქ ო რ ო**.** ალერგია აქვს, ნახე,

ც ქ ნ ა ფ ა**.** დედამ თქვა,

ქ ო რ ო**.** ნახე, რას ჰგავს, კინაღამ დამეხრჩო, შეხედე, რას ჰგავს, მეხრჩობოდა,

ქ ო რ ო**.** ცქნაფა, დედიკო, ასე ხელებში მეხრჩობოდა, დედიკო, დე. შეხედე, შეხედე, დე

ც ქ ნ ა ფ ა**.** ნუ ტირი, დე, მე ვთქვი, ხომ ხედავ, ცოცხალია, სუნთქავს. ნუ ტირი, გააღვიძებ. ქ ო რ ო**.**

გაიღვიძებს და ტირილს დაიწყებს და რაღაცა მესროლე, გეხვეწები, დე, რაღაცა მესროლე, დედიკო,

თუ გინდა, ამასაც ესროლე, ორივეს გვესროლე.

ც ქ ნ ა ფ ა**.** დე, გააღვიძებ, ნუ ტირი. რა იყო, რატომ იხრები ეგრე, გტკივა?

ქ ო რ ო**.** ჰო, ჰო, ასე მკიდია მთელი დღე, შეხედე, რას ვგავარ.

ც ქ ნ ა ფ ა**.** უარესად ჰქონდა ძუძუსთავები. გამაგრებული გაქვს, მე ვთქვი, მალამოს წაგისვამ.

აღარ შემეწინააღმდეგა. კაბა ჩამოვუწიე, მალამოს წასმა დავიწყე. გეწვის? ვკითხე. თავი გამიქნია,

ცრემლები მოსდიოდა და მოსდიოდა. ჩუმად, დე, აი გისვამ, ხო ხედავ, აი უკეთ იქნები, აი ნახე,

როგორ კარგად იქნები. აი ნახე, როგორ კარგად იყოს ყველაფერი, კაბა შევუკარი. მოდი, დაიძინე,

მოდი ეხლა, შენც დაიძინე, მოდი. მომყვა. ბავშვს გვერდით მიუწვა.

ქ ო რ ო**.** თუ მოკვდა,

ც ქ ნ ა ფ ა**.** მერე თქვა, წყანარად თქვა,

ქ ო რ ო**.** არ ამაცალო ხელიდან, გაიგე? ჩემთან ერთად მოკვდეს.

ც ქ ნ ა ფ ა**.** ჩაი მზადაა, მოგიტან.

ქ ო რ ო**.** მოაშორე,

ც ქ ნ ა ფ ა**.** ხმას აუწია. დალიე, დედა, დალიე, იქნებ უკეთ გახდე.

ქ ო რ ო**.** იქეთ გასწიე ეგ ჭიქა,

ც ქ ნ ა ფ ა**.** კარგი, მე ვთქვი, მაგიდაზე დავდგამ, როცა მოგინდეს, დალიე.

ქ ო რ ო**.** სად მიდიხარ ამ შუაღამეს,

ც ქ ნ ა ფ ა**.** მალე მოვალ.

ქ ო რ ო**.** სად დადიხარ, ვინმემ მაინც იცოდეს, სად დაწანაწალებ. იმ უდედოდ გაზრდილთან ხარ ხო

მთელი დღე? ყველამ უნდა გაიგოს, რა უპატრონოც ხარ, ხო? უპატრონო.

ც ქ ნ ა ფ ა**.** ჩაი დალიე.

ქ ო რ ო**.** უპატრონო,

ც ქ ნ ა ფ ა**.** გაიმეორა,

ქ ო რ ო**.** სად გყავს, არავინ გყავს, ან დედა სად გყავს, ან მამა, ან ვინ გყავს, ერთი თვის ძმა

გყავს? გყავს და გიკვდება. ნეტა მოკვდეს, ნეტა ყველანი მოვკვდებოდეთ,. ნეტა თვალები

დამახუჭინა და აღარ გამახელინა, ღმერთო, ნეტა აღარ ვიყოთ ყველანი. ასე რომ ფრენენ, ფრენენ,

ერთხელ ჩამოაგდონ, ჩამოაგდონ და ამოგვწყვიტონ.

ც ქ ნ ა ფ ა**.** დედა, დედა! გააღვიძებ!

ქ ო რ ო**.** ამოგვწყვიტონ… მამაშენის კუბო იქნას,

ც ქ ნ ა ფ ა**.** დედამ თქვა, აქ რომ დაგვაგდო მარტო.

ც ქ ნ ა ფ ა**.** აღარაფერი მითქვამს, გვერდით მივუწექი, ზურგიდან, ხელები მოვხვიე და ჩავეხუტე.

ქ ო რ ო**.** ის მაინც ვიცოდე, ცოცხალია, მკვდარია, სად არის, როდის მოვა.

ც ქ ნ ა ფ ა**.** ცოცხალია, დე, კიდევ უფრო მივეკარი. მკვდრების სია მოიტანეს. იქ არ არის.

ქ ო რ ო**.** მაგის სიცოცხლე რად მინდა, ეს თუ მომიკვდა, მითხარი, დედიკო?

ც ქ ნ ა ფ ა**.** არ მოკვდება, დე, აი, ნახე, აი, სულ მალე ყველაფერი კარგად იქნება, აი, ნახე, როგორ

კარგად იყოს ყველაფერი. თავი მის თმაში ჩავრგე. რაღაცნაირი, სხვანაირი სუნი ჰქონდა. ცოტა

ხანს ასე ვიწექი, სანამ არ ჩაეძინა. ჩემს ძმასაც ეძინა, პატარა დაჭმუჭნილ სათამაშოს ჰგავდა.

ჩუმად წამოვდექი, ფანარი მოვძებნე, გაცივებული ჩაი ოდნავ მოვსვი და კარი გამოვიხურე.

რამსიგრძე დღე იყო.

პარასკევი

ნ ი ნ ც ო**.** მაპატიე, ვეღარ გამოგყვები,

ც ქ ნ ა ფ ა**.** ნინცოს თვალები ჰქონდა გადიდებული,

ნ ი ნ ც ო**.** კვდება, ახლა მართლა კვდება.

ც ქ ნ ა ფ ა**.** ზაურა სად არის?

ნ ი ნ ც ო**.** სარდაფშია. კასრს თლის. არ ამოდის.

ც ქ ნ ა ფ ა**.** მერე მარტომ რა უნდა ქნა?

ნ ი ნ ც ო**.** შენ რა უნდა ქნა?

ც ქ ნ ა ფ ა**.** შენ?

ნ ი ნ ც ო**.** არ ვიცი. ყბას ავუკრავ. თან როგორ სუნთქავს, იცი? აი, სულს აყოლებს.

ც ქ ნ ა ფ ა**.** არ გეშინია?

ნ ი ნ ც ო**.** არა. არ მეშინია.

ც ქ ნ ა ფ ა**.** კარგი, წავედი.. სული ამომდიოდა.

ნ ი ნ ც ო**.** რა ვქნა, ცქნაფ, მართლა არ ვიცი,

ც ქ ნ ა ფ ა**.** მარტო წავალ, არაფერია, მე ვთქვი, ყელში ბურთი გამეჩხირა. სახე ავარიდე. არ უნდა

გვეტირა. არ უნდა გვეტირა. ეხლა არ უნდა გვეტირა არც ერთს. ისა, ძალით გავიღიმე, იცი, რა

მოხდა?

ნ ი ნ ც ო**.** რა,

ც ქ ნ ა ფ ა**.** არ დაიჯერებ.

ნ ი ნ ც ო**.** ოჰ,

ც ქ ნ ა ფ ა**.** მოდი, მოხურე ერთი ეგ კარი, ეგრე, ნახევრად. ნინცომ მოხურა. ამოვეფარე. ვერ

მიხვდა, რას ვაკეთებდი. უაზრო თვალებით მიყურებდა. შარვალი სწრაფად გავიხსენი, მარცხენა

ხელი ტრუსში ჩავიყავი და სისხლიანი თითები სახესთან მივუტანე, აი.

ნ ი ნ ც ო**.** ვა, ცქნაფუშ, არ მჯერა! შენ ახლა ნამდვილი ქალი ხარ.

ც ქ ნ ა ფ ა**.** ვარ, თითები შარვალზე შევიწმინდე.

ნ ი ნ ც ო**.** ვა, რა მაგარია, აწი ერთად ვიაროთ კაცებში. ბევრი გაქვს?

ც ქ ნ ა ფ ა**.** კი.

ნ ი ნ ც ო**.** აქ გტკივა?

ც ქ ნ ა ფ ა**.** არა.

ნ ი ნ ც ო**.** არც აქ?

ც ქ ნ ა ფ ა**.** არა.

ნ ი ნ ც ო**.** რა დღეს ხდება ყველაფერი,

ც ქ ნ ა ფ ა**.** მერე თქვა, ისე თქვა, თითქოს სული ამოსდიოდა. კარგი, წავედი, მე ვთქვი. ისე ვთქვი,

თითქოს სული ამომდიოდა. ორი ნაბიჯი არ მქონდა გადადგმული და,

ნ ი ნ ც ო**.** ეი, ცქნაფ!

ც ქ ნ ა ფ ა**.** რა?

ნ ი ნ ც ო**.** ყბა როგორ უნდა ავუკრა, იცი?

ც ქ ნ ა ფ ა**.** არა, მე ვუთხარი. არც მიმიხედავს, ისე ვუთხარი და წამოვედი. შორიდან ბიჭები

შევნიშნე, ცენტრალურ ქუჩაზე აღარ გავსულვარ, ავერიდე.

გათვლა

ც ქ ნ ა ფ ა**.** მესვრიან, ნინცო, ესენი. ტვინს გამასხმევინებენ, ნინცო, ესენი. როგორც იმ კაცს იმ

ხევში, გახსოვს, როგორ ჰქონდა? გახსოვს, ტვინი როგორ ჰქონდა? მესვრიან. რაც არ უნდა

ვიკივლო, მაინც მესვრიან. მაინც ვერ გავაგონებ. მთელი ყუთი მაქვს თან, სათითაოდ ვყარე

ტუალეტის ფანჯრიდან. აი ახლა ჩავაწყობ და სანამ მომიახლოვდებიან, გავიქცევი. მესვრიან ესენი.

მესვრიან. აქეთ მოდიან და მესვრიან. რატომ არ მითხარი, რომ ძაღლი ჰყავდათ, რატომ არ იცოდი?

ვინმე ვეგონები და მესვრიან. მესვრიან, ისე ყეფს ეს ძაღლი. მესვრიან. ველით გადავალ, ველით

უნდა გადავიდე. არაფერი მომივა, ველით გადავალ. მე ხო ჩიტივით ვარ, მე ხო პატარა ვარ, მე ხო

ჩიტი ვარ, ცაზე ჩიტი ვარ, თუ როგორ მითხარი? იმ დღეს როგორ მითხარი? აი, უცებ გადავალ. უცებ

გადავირბენ, ერთ წამში გადავრიბენ. ვერც გაიგებენ ესენი, ისე გადავირბენ. აი, იცი, როგორ

გადავირბენ? ხვალ მოგიყვები, აი, ისე სწრაფად გადავირბენ, უცებ გადავირბენ. ნინცო. დაიცა,

ავიღო ესენი, აქეთ მოდიან, მე მგონი. ჰო, აქეთ მოდიან. მესვრიან. დაიცა, მე ხომ ჩიტი ვარ, იწილო

ბიწილო შროშანო გვრიტინო ალხო მალხო ჩიტმა გნახოს შენი ფესვი ფესვმანდური სიკოჭორი

კალმახური აბდა უბდა გაიქეცი. გაიქეცი. აბდაუბდა გაიქეცი. იწილო ბიწილო შროშანო გვრიტინო

ალხო მალხო ჩიტმა გნახოს, შენი... შენი ფესვი ფესვმანდური სიკოჭორი კალმახური, აბდა უბდა

გაიქეცი გაიქეცი... იწილო ბიწილო შროშანო გვრიტინო ალხო მალხო, ჩიტმა გნახოს, შენი ფესვი

ფესვმანდური სიკოჭორი კალმახური აბდა უბდა

გა-ი-ქე-ცი

წკიპ და რიკ!

შაბათი

ქ ო რ ო**.** დედამ თქვა:

ქ ო რ ო ს გ ა მ ძ ღ ო ლ ი ქ ა ლ ი**.** მიშველეთ. ეს მაინც ნუ მომიკვდება. ხალხო.

წლების შემდეგ**.** სასაზღვრო ზონა

**11** სთ**. 25** წთ**.**

**I** მესაზღვრე**.** კვერნაძემ უთხრა, ვანოს განახებ, თუ გინდა, გარდავაძესო.

**II** მესაზღვრე**.** ვანოსო? ვანოს, რომელს?

**I** მესაზღვრე**.** გარდავაძეს, შე ჩემა.

**II** მესაზღვრე**.** იმ მოუშუშებელს?

**I** მესაზღვრე**.** ხო მაგას, დედამისსაცო.

**II** მესაზღვრე**.** დაიცა, დედამისი რომელია?

**I** მესაზღვრე**.** მოკუტული ბებერი ქალი როა, ბიჭო, ძაან გამხდარი, მატყლის წინდებს რომ ყიდის

ზამთარ-ზაფხულ.

**II** მესაზღვრე**.** ჰო, ვიცი ეგ ქალი. ძაან მოკრუნჩხული როა. არა, რა, ძმაო, აი ეგ ვანოც, შეხედავ,

ოცი წლის კაცია, მაგრამ უყურებ და აი, ხვდები, რო რაღაც ვერ, რაღაცა ვერ არი რა. აი,

ბავშვობაში რომ საჭმელს არ გაჭმევენ, აი ეგეთია რა.

**I** მესაზღვრე**.** ჰოდა, მაგას გეუბნები, ამან უთხრა, განახებ, ისევ იქ ცხოვრობენო, და იმან კიდე,

არაო. აგე იქა დგას.

**II** მესაზღვრე**.** ეგ ეგ არი, შეჩემისა?

**I** მესაზღვრე**.** აბა ამდენ ხანს ვიზე ვლაპარკობდი?

**II** მესაზღვრე**.** უცხო ნომრებით ეგ არი? გამახედე ერთი. კვერნაძემ იცის, შეჩემა?

**I** მესაზღვრე**.** აბა რა, მაგან მისცა ნება, აბა მანდ მე დავაყენებდი, ბიჭო?

**II** მესაზღვრე**.** რამდენი ხანია, დგას?

**I** მესაზღვრე**.** ასე ნახევარი საათი.

**II** მესაზღვრე**.** ნახევარი საათი შარია შეჩემა, თან უცხო ნომრები, თან მაგ ადგილას.

**I** მესაზღვრე**.** მე რა, ძმაო, კვერნაძემ მისცა უფლება, მე რა შუაში ვარ, დააყენა და იდგეს, მაგის

დედაც მოვტყან.

**II** მესაზღვრე**.** ასე დგას სულ?

**I** მესაზღვრე**.** ჰო, რავი, არ გადმოსულა.

**II** მესაზღვრე**.** ვინ არი საერთოდ.

**I** მესაზღვრე**.** მე რა ვიცი შეჩემა, ქალია რა. დამა ქალია, კვერნაძის ახლობელია. კვერნაძემ თქვა,

ოცი წელია, არ მინახავსო.

**II** მესაზღვრე**.** ოციო?

**I** მესაზღვრე**.** ჰო, ბავშვობის მერეო. ადრე, ომის დროს, მე გავაპარე აქედანო. ნინოო თუ ნანაო,

გვარი აღარ მახსოვს, როგავა მე მგონი.

**II** მესაზღვრე**.** გამახედე აბა.

**I** მესაზღვრე**.** აჰა.

**II** მესაზღვრე**.** ისევ იქა დგას, არ იძვრის. კვერნაძე სად არი?

**I** მესაზღვრე**.** პოსტზე გადავიდა, მგონი, ა, აგე მოდის, გასწორდი შეჩემა.

**II** მესაზღვრე**.** მთვრალია?

**I** მესაზღვრე**.** მე რა ვიცი, აქედან რა გავიგო?

**II** მესაზღვრე**.** მთვრალია, კი.

**I** მესაზღვრე**.** ერთი ამათ შეხედე, რამდენი მოუწევიათ.

**II** მესაზღვრე**.** ბიჭო, რაღაცა სუნია ხო?

**I** მესაზღვრე**.** სუნამოს სუნია, შეჩემა, იმ ქალის სუნია.

**II** მესაზღვრე**.** რა თქვი, ბიჭო, როგორი ქალიაო?

**11** სთ**. 55** წთ**.**

ქალბატონო, ფანჯარაზე მოაკაკუნეს. რატომ თავს არ დამანებებთ, გავიფიქრე და, დიახ, ვუთხარი, ფანჯარა ჩამოვწიე. პატარა ბიჭი იყო, გამხდარი, მაღალი, ბავშვური სახე ჰქონდა. სერჟანტი კოვზირიძე, თქვა. აქ უკვე ნახევარ საათზე მეტია დგახართ, ქალბატონო, გთხოვთ, დატოვეთ ტერიტორია, არ შეიძლება, სასაზღვრო ზონაა, მითხრა. სასაზღვრო ზონა, უაზროდ გავიმეორე.

დიახ, რა თქმა უნდა, ახლავე დავტოვებ. ბოდიში, მე ვთქვი, ხელები მიკანაკლებდა. არაფერია, გამივლის, ბოდიში. **[**თავის თავს ამშვიდებს**,** არწმუნებს **]** აქ ადრე... ამ მინდორზე... **[**უფრო გაუდიდდა თვალები**]** ეს მინდორი ადრე, ომის დროს დანაღმული იყო... **[**თვალს არიდებს**]**. და აქ ადრე ამ მინდორზე... **[**ხმა უწყდება**,** ცხვირსახოცი მოძებნა**]**

ღმერთო, **[**ხმამაღლა ამბობს**]** ღმერთო. **[**და ატირდა**]**